- Lujia Chonjisan Gouxioxi
- <
- 10
- >

10
Daghasan Kunlane Peizhi Echighazho
1 Ene shiqinse khuinashi Ezhan pse 72 gie kun sunghudene goyane echiku go chenshi go oronlade ghuaghuaji melie peizhi echighawo. 2 Hhelade kieliewo, "Zhonjia olon wo, wiliechi choghon wo. Ta zhonjiani ezhanyi xiahua giezhi wiliechilai peidene zhonjiane ghuragha gie. 3 Ta echindu. Bi tai peizhi echighase ghoni ghughanlai zhanghei dunda echighasan niekielien wo. 4 Qienbao, kuabao, maheine bu barei. Mo jiere kunlai chujieghese kielien bu asa. 5 Alinie giede orose ta man pinnan onu giezhi xien asa. 6 Kunla tai jienliese hhelade pinnan irene, ulie jienliese pinnan tai jiere irene. 7 Ta alinie giede souse izhigie nie giede sou. Kunla yan ochizhi ijiekuni ogise yan kere. Eneshi wilie giechen kunde ogikuni enbene. 8 Alinie chenshide tai jienliezhi yan beilase yan ijie. 9 Hhendedu gientulani goudaghazhi 'Hudai gojia chadashiwo.' giezhi kielie. 10 Alinie chenshide tai ulie jienliese geidoude echidene kielie, 11 "Tai aghinni turailiuzhe kon jieresene kui boughazhi fandui giene. Ingieliuzhe Hudai gojia chadashisei ta mejiendu." giezhi. 12 Bi tande kielieye, panjiku udude hhe chenshi shouiku zeinan Sodomase da fugie wo. 13 Gelaxin, Bosaida, tande gou widawo. Tai dunda giesan nenlitu shiqinni Tuilo, Xidunde giewoshi hhela eqighanse madei zhodene jierene funiesun teizhi zemin jiere soudene geizhen giewo. 14 Panjiku shihoude ta shouiku zeinan Tuilo, Xidunse da fugie wo. 15 Jiabainun,
Chii undudaghazhi asiman jiere khireighanu?
Chii dozoheide anda boughane!"
16 "Kun tai kielienyi chenliese mini kielienyi chenliezho. Tai kielienyi ulie chenliese mini kielienyi ese chenliezho. Mii ulie jienliese mii peisan Hudai ese jienliezho."
17 Hhe 72 gie kun bayasuzhi kharei ire kieliewo, "Ezhan! Chii niereghala giese sheitanlaye bijienyi feiwo."
18 Ersa hhelade kieliewo, "Bi chujieghese Ibilisi asiman jierese shanjien mutun anda bou irewo. 19 Bi tande moghei, xiezilai taizhi duitoulai soyuji lilianse injizhi daoku qienli ogiwo. Yanliuzhe tai hei dane. 20 Ingieliuzhe sheitanla tai feiwo giese bu bayasudene nierelaitai asiman jiere jilasande bayasundu."
Hudade Bayasuzhi Kieliewo
(Mat 11:25-27; 13:16-17)
21 Ene shihoude Ersade Shenlin durudene bayasuzhi kieliewo, "Asiman zeminni Ezhan, Ada, chii mafan gieghawo. Chi ene shiqinlani agheli, erlintu kunlade niuighazhi ga kewosi mutun kunlade mejieghawo. Ada, enbene, eneshi chi duranghalane giesan wo. 22 Soyujilashi man Adami made ogisanwo. Adase chugo kewonni kiema ulie mejiene. Kewon, pse kewon yenyi mejieghasan kunse chugo Adani kiema ulie mejiene."
23 Ersa kharei ochira tujiladene danlin kieliewo, "Ta ede uzhesei uzhese tande fuqi wine. 24 Bi tande kielieye, olon xienzhi, honshanla ta uzhesei uzhene giezhoma, uzhe dazho. Ta chenliesei chenliene giezhoma, chenlie dazho."
Samaliyai Gou Kun
25 Nie jinwun loushi bosizhe Ersai shiizhi asazho, "Loushi, bi matui giese chanqiku aminni jienliene?" 26 Ersa kieliewo, "Guijin jiere yan huaizho? Chi yan onshiwo?" 27 Hhe kieliewo, "Chi qienbuji zhughe, qienbuji jinshen, qienbuji lilian, qienbuji sumulakughalane Ezhan Hudadene ore. Pse goyadene mutun giebeidene ore." 28 Ersa kieliewo, "Chi kieliesan oluzho. Chi qingiezhi giese amiturane." 29 Hhe kun goyane olusei mejieghane giezhi Ersade asawo, "Kienshi mini giebei wo?"
30 Ersa kieliewo, "Nie kun Yelusalense Yeligede boukude qiandaolani khade orowo. Eghizhi fugughakude kudene jienlaini agi echi benda jiewo. 31 Ingie nie buwa hhe mose bou, hhei chujieghedene mo bienzighun yo daowo. 32 Pse nie Liwi kun hhende ire chujieghedene ye mo bienzighun yo daowo. 33 Ingie nie Samaliya kun mo yokude hhende ire, ubali xiizhi 34 shidani echi shankouni tosun, jiughala waghazhi bouizhi goudaghadene enzheghe jiere achi lishede echi zhaogu giewo. 35 Khuichudu ghua miengui lisheni ezhande ogizhi kieliewo, 'Chi enei uzhezhi zhaogu nie gie. Baer ulie kuruse bi pse irese ogiye.'" 36 Ersa kieliewo, "Chi sumula, ene ghurulie dundase alinieshi qiandaolai khade orosan kunni giebei wo?" 37 Jinwun loushi kieliewo, "Hhe ubali xiisan kun wo." Ersa kieliewo, "Chi ye echidene qingiezhi gie."
Mada Mereiyenghalani Giede
38 Ersa tujilaghalane Yelusalenni mo jiere echikude nie aghinde orowo. Hhende nie biereini niereni Mada giene. Ersai jienliezhi giedene echiwo. 39 Giedeni nie oqinjiu wine. Niereini Mereiyen giene. Ersai kon shida souzhi goude kielienyini chenliezho. 40 Mada zhochen ushilazhi hende munan gie Ersade ire kieliewo, "Ezhan, chi ene oqinjiuimi ulie gonjinu? Enende souzhi jin mini wilie gieghazho. Ede chi kieliezhi made banman giegha!"
41 Ezhan kieliewo, "Madaya, chi olon wilie giene giezhi munan giezhoma, 42 zhunyonishi nie wo. Mereiyen gounii sunghuwo, kiema agizhi echi dane."

- Lujia Chonjisan Gouxioxi
- <
- 10
- >

© 2020-2024 RSP