- Lujia Chonjisan Gouxioxi
- <
- 23
- >

23
Ersani Biladode Jiuizho
(Mat 27:1-2, 11-14; Mak 15:1-5; Yah 18:28-38)
1 Kunla man hhantu Ersai Biladoi melie echighawo. 2 Hhela Ersai zhazhi qiiwo, "Ene kun bexinlani shanjizhi Lomani honshan Kaisade shui bu jiui giezho. Pse goyane Mexihai wo, honshan wo giezho." 3 Bilado Ersade asawo, "Chishi Yutai kunni honshan onu?" Ersa kieliewo, "Chi kieliezho." 4 Bilado fugie buwa, kunlade kieliewo, "Bi ene kunse yama zui chaizhi khizhe dawo." 5 Ingieliuzhe hhela pse zhazhi hendawo, "Ene kun bexinlade sughazhi shanjizhi Yudayani gochude echizho. Jialilise enende irewo." 6 Bilado chenliedene asawo, "Eneshi Jialili kun onu?" 7 Jialilini Hherode gonjisei Bilado mejiedene Ersai Hherodei hhende khughoghawo. Hhe shihoude Hherode zhen Yelusalende wo.
8 Hherode Ersai chanladene hende bayasuzho. Hhe giesan shiqinni chighindei irese melieshise nie ochirane giezho. Ghudureqi xienjighase uzhene giezho. 9 Ingie Hherode Ersade olon asawoma Ersa yama ese kieliewo. 10 Fugie buwa, jinwun hanjiala beidene hende zhazho. 11 Hherode buduighalane Ersai uzhezhi xiniezhi xilun giedene seighan fudu jienyi musigha, Biladoi hhende echighawo. 12 Melieshida Hherode Biladoghala duitou wo. Hhe niudude zhanlien gholuwo.
13 Bilado fugie buwa, lindao, bexinlani uruzhi hhantulaghadene 14 hhelade kieliewo, "Ta ene kunyi mii enende ireghase ene kun bexinlai shanjizho giezho. Uzhe, bi tai melie ene kunyi xianxide shenwun giewoma, ene kunde ta zhasan qimutu zui uwo. 15 Hherodeye yama zuini ereizhi olu dadene enende kharei ireghawo. Ene kunde fugughaku zui uwo. 16 Enei ingieye, nie faidene andaghaye." 18 Kunla man waradazhi kieliewo, "Ene kunni ala! Balabai andagha!" 19 Balabashi hhe chenshide panlon giezhi kun aladene bafanzide khasan wo. 20 Bilado Ersai andaghaku duran wine, hhelade qingiezhi kieliezho. 21 Ingiese kunla, "Ersai shizijia jiere ghada! Shizijia jiere ghada!" giezhi waradazhi ulie olune.
22 Bilado 3 hui hhelade kieliewo, "Yangiezhi? Ene kun yan doghun shiqin giezho? Bi ene kunde yama fuguku zui jinji dane. Nie faidene andaghaye." 23 Kunla fugiede waradazhi izhigie kieliezho, "Shizijia jiere ghada!" Hhelai shenqi injiwo. 24 Ingie Bilado hhela kieliesan mutun panjiwo. 25 Kunla keresan mutun panlon giezhi lon kun alasan hhe kunyi bafanzise khizheghawo. Ingiedene Ersai hhelai durande teiwo.
Ersani Ghadazho
26 Ersai lai echikude nie xianse iresan Gulinai kun Ximun wo. Shizijiani hhende beilieghadene Ersai daghaghazho. 27 Olon kun Ersai daghazho. Hhelai dunda niezhan biereila Ersade zhughe otuzhi wilazho. 28 Ersa ochiradene hhelade kieliewo, "Yelusalenni funila, ta made oluzhi bu wila, goyadene, kesiladene oluzhi wila. 29 Hhe shihou ijin irene, irese kunla kieliene, 'Kewosi uye olusan, uye laisan, uye gogoghasan biereilade fuqi wine!'
30 Hhe shihoude kunla fugie ulade kieliezhi
bijienni jiere una!
Ga ulade kieliezhi
bijienni kha giene.
31 Hhela noghon mutunde ingiezhi giese ghosan mutunde matugie giene?"
32 Da ghua fanrenlai Ersare hhantu alane giezho. 33 Hhela qiorun yasun oron giesan oronde kudene Ersai shizijia jiere ghadawo. Ghua fanrenniye Ersai lianmiende ghadawo. 34 Ersa kieliewo, "Adaya, hhelai mienlie. Hhela yan giesanne ulie mejiene." Buduila fendan qianguzhi Ersai jienni ghughazho. 35 Bexinla beidene uzhezho. Noyenlaye uzhezhi xiniezhi kieliezho, "Hhe kunlai jiuiwo, goyashi Huda sunghusan Hudai Mexiha enbese goyane jiui gie." 36 Buduila Ersai shida khirei cu ogidene xilun giezhi 37 chi Yutai kunni honshan enbese goyane jiuisha giezho. 38 Ersai qiorun qinde nie peizii gie eneshi Yutai kunni honshan wo giezho.
39 Hhantu ghadasan nie fanren Ersai sugiezhi kieliewo, "Chishi Mexiha pushonu? Goyane jiuidene bijienyiye jiuisha!" 40 Da nie fanren hhei sugiezhi kieliewo, "Chii xianxianji fugughaku zui panjidene Hudase da ulie ayinu? 41 Matan giesan wilie mutunshi ghadase oluzho, ene kun nie huaishi ese giezho." 42 Ingie kieliewo, "Ersa, chi goya gojiadene qienli bareikude mini jila." 43 Ersa kieliewo, "Bi chade shuhua kielieye, enedu matan ghuala qientande hhantulane."
Ersa Duya Ijiezho
44 Chabudu zhunwuse xiawu 3 jien olutula zemin man kharalazho. 45 Naran nudun kharalawo. Dajienni sudorodu menlienzi dundase kei echidene ghua gholuwo. 46 Ersa fugiede waradazhi kieliewo, "Ada, bi chade ruhherne jiuiye!" Ene kielienyi kieliedene ho sirawo. 47 Baifuzhan ene shiqinni chanladene Hudai kuaizhi kieliewo, "Eneshi zhenzhen gou kun enbene!" 48 Fashen giesan shiqinni uzhesan kunla man echanne chuidazhi khareiwo. 49 Niezhan Ersai tanisan kunla, Jialilise daghazhi iresan biereila gholode beidene uzhezho.
Ersani Bulazho
50 Fugie fayenni nie noyenyi nierei Yusufu giene. Hheshi nie gou kun wo, gundan kun wo. 51 Fayende kunla hui keizhi Ersai widaghane giese ene kun tunyi ese oluwo. Hheshi Yudayani Yalimatai chenshini kun wo, izhi Hudai gojia irekui sagheizho. 52 Biladoi hhende echidene Ersai beyeni xiahua giezhi kerewo. 53 Agi bouzhe boside boui tashide waisan fugie mezade teiwo. Hhe mezade kun nieda teizhi ese daozho. 54 Enedushi zhunbei gieku udu wo. Hhamuraku udu ede kuzhene. 55 Jialilise Ersai daghazhi iresan biereila khuina daghadene mezade Ersai beyeni matui teisei uzhewo. 56 Ingie hhela khareizhi echidene xianlio, xianshui zhunbei giezho. Hhamuraku udu oluwo. Hhela jiomunni minlinni zunjizhi hhe niudude hhamurawo.

- Lujia Chonjisan Gouxioxi
- <
- 23
- >

© 2020-2024 RSP