- Make Chonjisan Gouxioxi
- <
- 14
- >

14
Ersai Alane Giezhi Shanlian Giezho
(Mat 26:1-5; Luj 22:1-2; Yah 11:45-53)
1 Ghuarudu daose Jiulidaosan Jie, jiushi Tanmien Jie wo. Fugie buwa, jinwun hanjiala Ersai piendazhi bareidene matui alane giezhi banfa xianjizhi kieliezho, 2 "Jieqii udude ulie olune, bexinla londane."
Bodanidedu Bierei Ersai Jiere Xianshui Kiezho
(Mat 26:6-13; Yah 12:1-8)
3 Ersa Bodanide pifugientu Ximunyi giede ijiekude nie bierei ishighala giesan huapinde guizhuntu zhen nada xianshuini agizhedene eghi ghalugha Ersai qiorun jiere kiewo. 4 Giedun kunlai zhughede hokuzhi kieliewo, "Xianshuii ingiezhi lanfei giezhi yan giene? 5 Ene xianshuii 300 gie miengu huidene nanxin kunlade ogikui wo!" Hhela hhe biereii kheilazho. 6 Ersa kieliewo, "Bu danla. Hhende chijia teizhi yan giene? Hhe made nie gou shiqin giewo. 7 Nanxin kunla tanre chan hhantu wo. Ta hhelade banman giese yan xienzideliuzhe olune. Bi tanre chan hhantu uwo. 8 Hhe gie shidakune jinlianji giezho. Xianshuini mii jiere kiezhi mii bulakude zhunbei giezho. 9 Bi tande shuhua kielieye, gouxioxini chonjizhi qienxiade kutula ene bierei gieseiye kieliezhi jilane."
Yuda Ersai Ghudanduzho
(Mat 26:14-16; Luj 22:3-6)
10 12 gie tuji dundadu Jialie kun Yuda Ersai ghudandune giezhi fugie buwalai hhende echiwo. 11 Hhela chenliedene bayasuzhi hhende baer ogikui dain giewo. Ingiese Yuda Ersai ghudanduku jihui ereizho.
Daosan Jieni Zhunbei Giezho
(Mat 26:17-25; Luj 22:7-14, 21-23; Yah 13:21-30)
12 Tanmien Jieni tou 1 qien, Jiulidaosan Jieni ghoni zharuku udude tujilani Ersade kieliewo, "Bijien Jiulidaosan Jieni xini chade khala zhunbei giene?" 13 Ersa ghua tujii peidene kieliewo, "Ta chenshide echi. Nie tunzi usu qilasan kunyi penjine. Ta hhei daghazhi 14 hhe ali giede orose ta oro, hhe giei zhanguijide kielie, 'Loushi asazho, "Bi tujilarene Jiulidaosan Jieni daoghaku gie khala wo?"' 15 Hhe tande lou jiere fugie gieni uzheghane. Man qiendaghazhi zhunbei gie goudaghazho. Ta hhende matande zhunbei gie." 16 Tujila khizhi echi chenshide echidene chanlasan Ersa kieliesanghala niekielien wo. Ingie hhela hhende Jiulidaosan Jieni zhunbei giewo. 17 Khara oluse Ersa 12 gie tujirene irewo. 18 Hhela xi souzhi ijiekude Ersa kieliewo, "Bi tande shuhua kielieye, tai dunda mase hhantu ijiesan nie kun mii ghudandune." 19 Hhela munan giedene bi pushoba giezhi nienieji asa qiiwo. 20 Ersa hhelade kieliewo, "Tai 12 gie dundadu mare hhantu jiezise zhanjizhi ijiesan nie kun wo. 21 Kunnikewon jinwun jiere huaisan mutun fugunema, hhei ghudandusan kunde gou widawo! Hhe kunyi ese oluzhoshida gou wo."
Ezhanni Heifan
(Mat 26:26-30; Luj 22:14-20; 1Gel 11:23-25)
22 Hhela ijiekude Ersa ginanyi barei onxian giedene ghulu hhelade ogi kieliewo, "Ta barei, eneshi mii beye wo." 23 Pse beizii barei mafan kieliedene hhelade ogise hhela man ochiwo. 24 Ersa kieliewo, "Eneshi olon kunlade usurusan bi yenjisan chusun wo. 25 Bi tande shuhua kielieye, bi pse putoujiuni ulie ochizhi Hudai gojiade shinii ochiku hhe udu kune." 26 Hhela douladene khizhe Ganlanshande echiwo.
Ersa Beduru Hhei Ulie Renjine Giezhi Melie Kieliezho
(Mat 26:31-35; Luj 22:31-34; Yah 13:36-38)
27 Ersa hhelade kieliewo, "Ta man mii bendane. Jinwun jiere kieliezho,
'Bi yanbashii eghi unaghase
ghonila sandane.'
28 Ingieliuzhe bi aminne oludene tanse melie Jialilide echine." 29 Beduru kieliewo, "Kunla man chii bendaliuzhe bi ulie bendane!" 30 Ersa hhende kieliewo, "Bi chade shuhua kielieye, ene xii tigha lianhui kheilatula chi mii 3 hui ulie renjine." 31 Beduru khidunde kieliewo, "Bi chare hhantu fuguliuzhe chii tani dane giezhi ulie kieliene!" Tujilaye man qingiezhi kieliezho.
Ersa Keximanide Onxian Giezho
(Mat 26:36-46; Luj 22:39-46)
32 Hhela nie Keximani giesan oronde irewo. Ersa tujiladene kieliewo, "Ta enende sou, bi onxian giele echine." 33 Ingie Beduru, Yagebu, Yaheiya enelai uduru hhantu echiwo. Ersa hende jindazhi nango giedene 34 hhelade kieliewo, "Mii zhughede nango giezhi fugukui xianli, ta enende sagheizhi jinxin gie." 35 Hhe gouji melie yodene zemin jiere papala olu shidase hhe shihoui daogha giezhi onxian giezho. 36 Ersa kieliewo, "Aba, Ada, chi yanniliuzhe giene. Ene shouku giekui made bu iregha! Ingieliuzhe mii duranghala bu gie, chii duranghala gie." 37 Ersa irese hhela hhunturasei chanladene Bedurude kieliewo, "Ximun, chi hhunturazhou? Nie zhuntouye jinxin gie danu? 38 Jinxin giezhi onxian gie, pse miine. Tai zhughede duran winema, beyetai zholien wo." 39 Ingie pse likai gie onxian giewo. Kieliesan melieshidakughala niekielien wo. 40 Pse irese hhela hhunturasei chanlawo. Hhela nokuzhi nudunne nie dazho. Ersade yan huida giekui ulie mejiene. 41 3 huide ire hhelade kieliewo, "Ta dou hhunturazhi hhamuranu? Ede oluwo, shihou kuzhewo. Uzhe, Kunnikewonyi zuirenlai khade ghudanduwo. 42 Bosizhe, matan yoye. Uzhe, mii ghudandusan kun irewo."
Ersai Bareizho
(Mat 26:47-56; Luj 22:47-53; Yah 18:3-12)
43 Ersa zhen kieliekude 12 gie tuji dundadu Yuda fugie buwa, jinwun hanjia, zhanlaola peisan iban banban, khudogho bareisan kunlare hhantu irewo. 44 Ersai ghudandusan kun hhelade nie jihao kieliezhi bi kiende orese kien enbene. Ta hhei bareidene xioxin giezhi lai echi giezho. 45 Yuda iredene Ersai shida echi loushi giedene orewo. 46 Ingiese hhela Ersai bareiwo. 47 Kanzide beisan nie kun khudoghoi lai khizhe zui fugie buwai hojii nie chighinyi chizhi agiwo. 48 Ersa hhelade kieliewo, "Ta khudogho, banbanlai bareidene mii qiandao mutun bareile irewu? 49 Niudunie bi mechide sughakude tanre hhantu wo, ta ulie bareine. Eneshi jinwun jieredu kielienyi gholughane giezho." 50 Tujila man Ersase likai gie holu widawo. 51 Nie nasuchighan kun hulan muchughun jierene bosii nanbezhi Ersai daghazho. Kunla hhei bareine giese 52 hhe bosii benda jiedene hulan muchughun holu widawo.
Ersai Shenwun Giezho
(Mat 26:57-68; Luj 22:54-55, 63-71; Yah 18:13-14, 19-24)
53 Hhela Ersai zui fugie buwai hhende lai echiwo. Hhende fugie buwa, zhanlao, jinwun hanjiala man hhantulazho. 54 Beduru gholose Ersai daghazhi zui fugie buwai ghoronde orodene wijien sagheisan kunlare hhantu khan xiezho. 55 Fugie buwa, zui fugie fayenni soyuji kunla man ganzhen ereizhi Ersai alane giezhoma, yama zhenji erei dazho. 56 Olon kunla jia ganzhen beizhoma, kieliesanlani izhi uwo. 57 Giedun kunla bosizhedene jia ganzhen beizhi kieliewo, 58 "Bijien kielieseini chenliese bi kun giesan mechii cheidene ghurudude pse nie kun uye giesei gie khighane giezho." 59 Ingiezhi ganzhen beiliuzhe izhi uwo. 60 Zui fugie buwa bosizhe dunda beidene Ersade asawo, "Ene kunla ganzhen beizhi zhasande chi yama huida ulie gienu?" 61 Ersa shenqi ese khizhezhi nie amanda huida ese giezho. Zui fugie buwa pse asazho, "Chishi Mexiha, indan doulaku Hudai kewon enbenu?" 62 Ersa kieliezho, "Bi enbene. Ta Kunnikewon Nenlitu Hudai borun miende sousei, pse asimanni olien jierese irekui chanlane." 63 Zui fugie buwa jienne sida keigha kieliewo, "Matan pse yan ganzhen beiku kun kerene? 64 Hhe kufurei fanjisei ta chenliewo! Ta kieliese matugiene?" Hhela man fuguku zui jinjizho. 65 Niezhanla ungie jiereni nunpuzho. Pse ungieini huighadene chuidazhi kieliezho, "Chii kien eghisei kielie?" Wijien sagheisan kunla laizhi daodene hhaghadazho.
Beduru Ersai 3 Hui Ese Renjizho
(Mat 26:69-75; Luj 22:56-62; Yah 18:15-18, 25-27)
66 Beduru doura ghoronde bikude zui fugie buwai nie hoji oqin ire 67 Beduru khan konde khan xiesei chanla, uzhedene kieliewo, "Chiye Nasaleni Ersare hhantuku wo." 68 Beduru ese renjizhi kieliewo, "Chi yan kieliesei bi ulie mejiene, dunjireye dane." Ingie khizhedene melie yenzide echise tigha kheilawo. 69 Hhe hoji oqin chanladene kanzii beisan kunlade kieliewo, "Eneshi hhelare hhantuku kun wo." 70 Beduru pse ese renjiwo. Goujicha beise kanzii kunla pse kieliewo, "Chishi Jialili kun wo, kenjin hhelare hhantuku wo." 71 Beduru fayen giezhi khara qiiwo, "Ene kunyi bi tani dane!" 72 Deigo tigha lianhui kheilawo. Beduru Ersa kieliesan tigha lianhui kheilatula chi mii 3 hui ulie renjine giesei sumula ire bazilie da wila qiiwo.

- Make Chonjisan Gouxioxi
- <
- 14
- >

© 2020-2024 RSP