- Gelindo Kunlade Huaisan Ji 2 Hui Xin
- <
- 11
- >

11
Baolo Jia Shitulare
1 Bi goujinie ben kun danlayema, ta rennai gie. Bi xiwon giese ta rennai gie. 2 Hudai dubilieku zhugheghala bi tande hende orezho. Bi tai nie zhanguijide boluwo. Ganjin oqin wo giezhi Mexihade ogiwo. 3 Moghei jienzhaghala Hhawai piendasan mutun ta Mexihade olusan zhenzhenji oreku zhughe widakuse bi ayizho. 4 Niezhan kunla irezhi bijien ese chonjisan da nie Ersai tande chonjise, pse ta jienliezhi ese daosan buxiantu ruhherni jienliezhi ta jieshou giezhi ese daosan buxiantu gouxioxii jieshou gieghase ta jienliezho! 5 Bi sumulase bi hhezighan famatu shitu wo giesanlase goujida bixin uwo. 6 Mii koucai hen uwoma, unhua boghoni uwo. Enei bijien gofanmiende olon banfaghala tande zhenmin giewo.
7 Bi tai undudaghane giezhi goyane boghonidaghazhi Hudai gouxioxii tande belien chonjise zui fanjizhou? 8 Bi psedu jiohuilase gunzi bareidene tande lilian khighase qianlakughala niekielien wo. 9 Bi tai hhende bikude made chaikude kiemade chijia ese teizho. Maqidunse iresan gaijiula made chaisei ogizhi kughazho. Bi gofanmiende goyane tande achan ese gholuzho, jianlaiye ulie gholune. 10 Yagaiya oronde bi ingiezhi kuaikui kiemada danla dane. Mii sudoro bisan Mexihai zhendaoi zhiizhi bi ingiezhi kielie shidane. 11 Yangiezhi? Bi tande ulie orenu? Bi orekui Huda mejiene.
12 Bi ede giesanne izhi giene. Ingiekushi goya kuaisan bijienre niekielien wo giesan hhezighan jihui ereisan kunlade jihuini siraghane giezho. 13 Hhe izhun kunlashi jia shitu wo, piendachen wiliechi wo, Mexihani shitu wo giezhi jiazhon giezho. 14 Ene hunerei uwo. Ibilisiye gieghantu qienxienni jiazhon giezho. 15 Ingiese Ibilisini hojilaye gundanni hoji jiazhon gieseye ghudure uwo. Hhelai jiego hhela giesan mutun gholune.
Baolo Shouku Giesanne Kieliezhi Huizho
16 Bi pse kielieye, kiemada mii ben kun mutun bu uzhe. Ben kun mutun uzheliuzhe bi goyane goujinie kuaikui ta jienlie. 17 Bi ingiezhi kieliese Ezhanni qienlighala ese giezho, nie ben kun wo giezhi fugiede tunguliezho. 18 Olon kunla duyani biozhunghala kuaise biye kuaiye. 19 Ta zhenzhenji jienzha wo, bayasuzhi ben kunlai jienliezho! 20 Kien tai hoji danlaghazhi qianlazhi pienyi zhanjizhi meilade uzhezhi khizha jieretai eghise ta rennai giezho. 21 Bi ingiezhi kieliese shizhenema, bijien zholienshi qingiezhi gie dane.
Ingieliuzhe kun yan shiqin jiere kuai shidase biye kuai shidane. Enei bi ben kun mutun kieliezho. 22 Hhelashi Xibolai kun onu? Biye enbene. Isilie kun onu? Biye enbene. Iburaheimuni houdei onu? Biye enbene. 23 Mexihani hoji onu? Bi ingie kieliese fenjiulizhoma, biye genjia enbene. Bi hhelase olon khishulazhi bafanzi olon souzhi olon mabienzi neizhi haojihui aminde wixien khizhezho. 24 Bi Yutai kunlase 39 gie mabienzi eghikui 5 hui neizho. 25 Mii banbanghala 3 hui eghizho, 1 hui tashidazho, hai jiere 3 hui zeinan penjizhi chon qida oluzho, 1 hui hai jiere niudu nie xii hheliezho. 26 Olonfa mo yokude moronni wixien, qiandaoni wixien, goya kunlai wixien, niman kunlai wixien, chenshii wixien, hontanni wixien, haini wixien, jia gaijiulani wixienyi penjizho. 27 Khishulazhi shouku giezho, olonfa hhuntura dazho, oliesuzhi undasuzho, olonfa ijiuni chaizho, gonjiezho, musiku jien uwo. 28 Psedulase chugo go jiohuilade zhughe chilazhi niudunie mii jiere achan daruzho. 29 Kien zholierese bi ulie zholierenu? Kien zui fanjise bi ulie jindanu?
30 Ijinyo kuaine giese bi zholiennine kuaine. 31 Ezhan Ersani ada Huda bi ghudan ese kieliesei mejiene. Hhei chanqi doulakui wo. 32 Bi Damashigede bikude Yalida honshanni kha douradu fugie noyen Damashige chenshini sagheighazhi mii bareine giezhoma, 33 kunla mii nie lanlande teidene chenqian jieredu chongunse jiuzhilie bouzheghase hhei khase andawo.

- Gelindo Kunlade Huaisan Ji 2 Hui Xin
- <
- 11
- >

© 2020-2024 RSP