- Yaheiya Huaisan Ji 1 Hui Xin
- <
- 5
- >

5
Hudai Kewonyi Xianxin Gieku
1 Kien Ersashi Mexiha wo giezhi xianxin giese hheshi Hudase iresan kewosi wo. Adade oresan kun hhei kewosideye orene. 2 Matan Hudade orezhi hhei minlinyi zunjise matan Hudai kesilade orekui mejiene. 3 Matan Hudai minlinni zunjise Hudade orezho. Hheni minlinni zunjiku hende chijia uwo. 4 Hudase iresan kesila duyase inji shidane. Mai xianxin giekughala injine. 5 Duyase injisanshi kien wine? Ersashi Hudai Kewon wo giezhi xianxin giesanla pushonu?
Huda Kewondene Ganzhen Beizho
6 Hheshijiu usu, chusunghala iresan Ersa Mexiha wo. Zinie usughala iresan pusho. Usu, chusunghala irewo. Enende Shenlin ganzhen beine. Shenlinshi zhendao wo. 7 Ganzhen beisanshi ghuran wo. 8 Shenlin, chusun, usu wo. Ene ghurulie niekielien ganzhen beine. 9 Matan kunni ganzhenni jienliese Hudai ganzhenni genjia jienliekuni wo. Ene ganzhenshi Huda kewondene oluzhi beisan wo. 10 Hudai Kewonni xianxin giechen kunyi sudoro ene ganzhen wine. Hudai xianxin ulie giechen kun Hudai ghudanchi danlaghazho. Huda kewondene ganzhen beisanyi hhe xianxin ese giezho. 11 Eneshijiu ganzhen beisan wo, "Huda chanqiku aminni matande ogiwo. Ene chanqiku hheni kewonni sudoro wine." 12 Kewon bichen kunde amin wine. Hudai Kewon wichen kunde amin uwo.
Zuihouku Kielien
13 Bi enezighanyi tande huaikushi Hudai Kewonni niereni xianxin giesan tande chanqiku amin bikuni mejieghane giezho. 14 Matan Hudai melie echikude ulie ayine. Zhao hhei isi mutun xiahua giese hhe chenliene. 15 Matan xiahua giesei hhe chenliekui mejiese yan xiahua giese yan ogikuiye mejiene.
16 Kien gaijiula ulie fuguku zui fanjisei chanlase hhende oluzhi onxian gie. Huda ulie fuguku zui fanjisan kunlade amin ogine. Fuguku zui fanjise bi hhende onxian gie giezhi ulie kieliene. 17 Gou winilashi man zui woma, man fuguku zui pusho. 18 Hudase iresan kesila zui ulie fanjikui matan mejiene. Hudai kewon hhelai bouise Ibilisi hhelai hei dane. 19 Matanshi Hudanughun bikui, duyashi man Ibilisii kha doura bikui matan mejiene. 20 Matan Hudai Kewon irezhi matande agheli, lijie gieku nenli ogidene zhenzhenji Hudai tanighasei, pse matan hhe zhennii sudoro, yejiushi hhei kewon Ersa Mexihai sudoro bikui mejiene. Hheshijiu zhenzhenji Huda wo, chanqiku amin wo. 21 Kesila, ta nigiedalase gholodo.

- Yaheiya Huaisan Ji 1 Hui Xin
- <
- 5
- >

© 2020-2024 RSP