- Yaheiya Chonjisan Gouxioxi
- <
- 10
- >

10
Gou Ghoni Adulachen
1 "Bi tande shuhuajia kielieye, kien ghoni khudonde orokude wijiense ulie orozhi pse khalamase orose hheshi ghughei, qiandao wo. 2 Wijiense orosan kunshi zhen ghoni adulachen kun wo. 3 Ghoni adulachen kun irese wijienyi sagheisan kun wijienyi niene, ghonilaye hhei shenqii tanine. Hhe ghonine nierese uruzhi khizheghane. 4 Man uruzhi khizhesenu goyane melie yone. Ghonila hhei shenqii tanise hhei daghane. 5 Ghonila tani daku kunyi ulie daghane. Hhei shenqii ulie mejiese holu widane." 6 Ersa enezighan kielienyi hhelade bilazhi kieliezho. Hhela yan isi bikui dunjire dane.
7 Ingiese Ersa hhelade pse kieliewo, "Bi tande shuhuajia kielieye, bishi ghoni yoku wijien enbene. 8 Mase melie iresanshi man ghughei, qiandao wo. Ghonila hhelai ese chenliewo. 9 Bishi wijien wo. Mase tungo giezhi orosanlai jiui shidane, orozhi ire khizhi echise osun ijie shidane. 10 Ghughei irese ghulane, alane, qida olughane. Bi irese ghonilade amin ogine, da fugiede ogine. 11 Bishi nie gou ghoni adulachen kun wo. Gou ghoni adulachen kun ghonide oluzhi aminne sheine. 12 Guisan kunshi zhenzhenji ghoni adulachen pusho. Ghonishi hhenughun pusho. Zhanghei irekui chanlase ghonilai benda jie holu widane. Zhanghei ghonise nie bareise ghonila man sanda widane. 13 Guisan kun ghonilade zhughe ulie chilane. Ingiese holu widane. 14 Bishi gou ghoni adulachen wo. Bi ghonine tanine, mii ghonilaye mii tanine. 15 Eneshi Adami mini taniku, bi Adane tanikughala niekielien wo. Bi ghonidene oluzhi aminne sheine. 16 Made ene khudonde wiku ghoni da wine. Hhelaiye bi uduruzhi irene. Hhela mii shenqii sonosudene man hhantulazhi nie adulachen kun gonjine."
17 "Bi aminne widaghadene pse agizhi irene. Ingiese Adami made orezho. 18 Mii aminyi kiema agizhi echi dane. Bi goyane ogisan wo. Bi aminne bendaku qienli wine. Pse agizhi ireku qienliye wine. Eneshi Adami made ogisan minlin wo."
19 Yutai kunla ene kieliende pse ghugha keiwo. 20 Olon kunla kieliezho, "Hhei jiere sheitan khizho, hhe fenjiulizho. Ta dou kielienyini chenliezhou?" 21 Pse iban kunla kieliewo, "Hhei jiere sheitan khise imutu kielien kielie dane. Sheitan sughoi goudagha shidanu?"
Yutai Kunla Ersai Fandui Giezho
22 Yelusalende mechii giesan jieqi kuzhewo. Eneshi unchade wo. 23 Ersa mechini Sulumane doudoughun yozho. 24 Yutai kunla hhei wiqidene kieliewo, "Chi bijienyi giedoghoncha inxin gieghane? Chi Mexiha enbese mindamin kielie." 25 Ersa kieliewo, "Bi tande ijin kieliewoma, ta mii xianxin ulie giene. Bi adane niereghala giesan shiqinla made ganzhen beine. 26 Ta mii ghoni pusho, ingiese mii xianxin ulie giene. 27 Mii ghoni mii shenqii chenliene, bi hhelai tanine, hhela mii daghane. 28 Bi hhelade chanqiku amin ogine. Hhela ibeizi ulie widane, kiemada mii khase agizhi echi dane. 29 Hhelai made ogisan Adami yanseliuzhe fugie wo. Adaimi khase hhelai kiemada qianlazhi echi dane. 30 Bi Adaghalaneshi nie wo."
31 Yutai kunla pse tashii bareidene Ersai eghine giezho. 32 Ersa hhelade kieliewo, "Bi Adane hhendedu gou wiliei giezhi tande uzheghazho. Ta alinie shiqinde mii eghine giezho?"
33 Yutai kunla kieliewo, "Gouni giewo giezhi eghine giesan pusho. Chi kufurei fanjizho. Chishi nie kun wo, goyane Huda giezhi kieliene."
34 Ersa kieliewo, "Tai guijinshu jiere tashi huda wo giezhi bi kieliewo giezhi ese huaizhou? 35 Jinwun jieredu kielien nieda ulie widane. Hudai kielienyi jienliesan kunlade huda giezhi kieliewoma, 36 Adami mii zhiguishighadene duyade peizhi ireghase bi kieliezhi 'Bishi Hudai Kewon wo.' giese ta mii kufurei fanjiwo giezhi kielienu? 37 Bi Adane wiliei ulie giese ta mii xianxin bu gie. 38 Bi giese ta mii xianxin ulie gieliuzhe bi giesan shiqinlai xianxin gie. Ingiese Adami mii sudoro wo, bi Adane sudoro bikui ta qinchude mejiene." 39 Ingiese hhela Ersai pse bareine giese Ersa hhelai khase anda yolasenu 40 Yedanheni pse daozhi Yaheiya melieshida kunlade xili gieghasan hhe oronde echizhi souwo. 41 Olon kunla hhei shida iredene kieliewo, "Yaheiya yama ghudureqi uye giezhoma, hhe ene kunyi zhiizhi kieliesanshi man zhenni wo." 42 Ingiedene hhende olon kunla Ersai xianxin giewo.

- Yaheiya Chonjisan Gouxioxi
- <
- 10
- >

© 2020-2024 RSP