- Mejieghasan Shu
- <
- 4
- >

4
Asiman Jiere Hudade Libai Giezho
1 Enense khuinashi bi chanlase asiman jieredu wijien niezho. Bi eqighandei sonosusan laba feiliesan shenqi mutun made kieliezho, "Chi mii enende khizhe. Ihou kenjin gholuku shiqinlai bi chade uzheghaye." 2 Shenlin deigo mii zhughei gojiolughazhi bi chanlase asiman jiere nie baozo wine. Hhende niekozi souzho. 3 Hhe sousei uzhese noghon ishi, hulan boushini xianli. Pse baozoni lun sulasan wiqizhi noghon boushini xianli. 4 Baozoni izhonde 24 gie zowi wo. Zowi jiere 24 gie zhanlao souzho, chighan jien musizhi qiorun jiere antanni maghala zhozho. 5 Shanjien, olien tunguliesan fugie shenqi baozose khizhezho. Pse dolon hoba baozo melie siderazho. Ene dolon zhulashi Hudai dolon ruhher wo. 6 Baozo melie nie boli mutun hai, shuijinyi xianli.
Baozo zhouwini simiende jieran amitu ojien wo, beyeni melie khuina nudun duruzho. 7 Tou 1 gie shizini xianli, ji 2 gie fughereini xianli, ji 3 gieni ungie kunni ungiei xianli, ji 4 gie musisan inni xianli. 8 Jieran amitu ojiende niede zhighon siban wo, beye jiereni nudun duruzho. Hhela udu xieniji ese beidene kieliezho,
"Zhigui! Zhigui! Zhigui!
Ezhan, Fugie Nenlitu Hudashi
eqighanku, edeku, jianlai ireku wo."
9 Jieran amitu ojien kuaiku, zhigui, mafan giekui baozo jiere sousan, chanqi izhi amituku hhende niefanie ogikude, 10 24 gie zhanlao baozo sousan chanqi izhi amituku hhende papaladene beiizhi goya maghalane baozo konde teidene kieliezho,
11 "Mai Ezhan, mai Huda
kuaiku, zhigui, nenlini pei shidane.
Chi yanyanjilai zhayaghazho.
Yanyanjilashi chii isighala zhayaghadene bisan wo."

- Mejieghasan Shu
- <
- 4
- >

© 2020-2024 RSP