- Yaheiya Chonjisan Gouxioxi
- <
- 7
- >

7
Gaijiulani Ersai Xianxin Ese Giezho
1 Enense khuinashi Ersa Jialilide toreizho. Hhe Yudayade echiku duran uwo. Yutai kunla hhei alane giezho. 2 Hhe shihoude Yutai kunlani Zhanfan Jie kuzhele qiiwo. 3 Ersai gaijiula hhende kieliewo, "Chi enense likai giezhi Yudayade echi. Chi giesan wilielane tujiladene uzhegha. 4 Kun minshende khiku duran bise niuise ulie olune. Chi ene shiqinlai giene giese duyai kunlade man uzhegha." 5 Yenlai gaijiulaniye hhei xianxin ese giezho.
6 Ingiese Ersa kieliewo, "Ta giezhe echiliuzhe olune, mini shihou da uye kuzhezho. 7 Duyani kunla tai ulie henjine, mii henjine. Duyai kunla giesanlashi doghun wo giezhi bi kieliese mii henjine. 8 Ta jieqi daoghale echi. Bi ede da ulie echine. Mini shihou da uye kuzhezho." 9 Ersa ene kielienyi kieliesenu Jialilide souzho.
Zhanfan Jiede Sughazho
10 Hhei gaijiulani jieqi daoghale echikude Ersaye echiwo. Minminji ese echizho, ghulazhi echizho. 11 Zhen jieqi daoghakudeni Yutai kunla Ersai ereizhi asazho, "Hhe khala wine?" 12 Hhe xienzide kunla man Ersai kielienduzho. Ezighan kunla kieliese hheshi nie gou kun wo pse ezighan kunla kieliese hheshi nie pienzi wo giezho. 13 Ingieliuzhe Yutai kunse ayizhi Ersai minminji kiema kielie dane.
14 Jieqi daoghazhi zhen dundani echikude Ersa mechide khizhi echidene kunlade sughazhi qiiwo. 15 Yutai kunla chenliesenu ghanirazhi kieliewo, "Ene kun olon uye onshizho, matui imeghei mejiene?"
16 Ingiese Ersa kieliewo. "Bi sughasanshi minughun pusho. Mii peizhi ireghasan hhenughun wo. 17 Hudai isii zunjizhi giesan kunshi bi sughasanshi Hudanughun onu minughun bikuni mejiene. 18 Goya sumulasanne kieliechen kunshi goyane kuaichen kun wo. Peizhi ireghasan hheni kuaichen kunshi olusan kun wo, sudoroni yama gou wini uwo. 19 Musa tande guijinni ogiwola? Kiema uye zunjizho. Ta yangiezhi mii alane giezho?"
20 Kunla kieliewo. "Chii jiere sheitan wine. Chii kien alane giezho?"
21 Ersa kieliewo, "Bi niekozi wilie giese ta man ghanirazho. 22 Musa chonjisan hetoune gieku guijinni ta hhamuraku udude ye giezho. Shijishan eneshi Musase kaishi giesan pusho, mai famatu xienrenlase kaishi giesan wo. 23 Ta Musai guijinyi ulie fanjine giezhi hhamuraku udude hetoune giene. Bi hhamuraku udude nie kunyi hunshenyi man goudaghase ta yangiezhi made hokune? 24 Ta kunni kieliese mienzini bu uzhe, gundande gie."
Ersashi Mexiha Onu
25 Yelusalenyi niezhan kunla kieliewo, "Eneshi hhela alane giesan kun pushonu? 26 Chi uzhe, hhe mindaminji jianjizho, hhela hhei yama ulie kieliene. Noyenla hheshi Mexiha bikui mejienu? 27 Ene kun khalase iresei matan mejiene. Mexiha irekude hhe khalase irekui kiema ulie mejiene."
28 Ingiekude Ersa mechide kunlade sughazhi fugiede kieliewo, "Ta mii tanine. Bi khalase ireseiye mejiene. Shijishan bi goyane ese irezho. Mii peizhi ireghasanshi zhoni wo, ta hhei tani dane. 29 Bi hhei tanine. Bishi hhense iresan wo. Hhe mii peizhi ireghazho." 30 Ingiese hhela Ersai bareine giezho. Shihouni ese kuse kiema kha tei dazho. 31 Olon kunla hhei xianxin giedene kieliewo, "Mexiha irese ene kunse ghudureqi olon xienjigha shidanu?"
Ersani Bareine Giezho
32 Falisai kunla chenliese kunla Ersai kielienduzho. Ingiese fugie buwa, Falisai kunla mechini sagheisan kunlai peizhi Ersai bareighale echiwo. 33 Ingiese Ersa kieliewo, "Bi tanrezhe hhantuku udu choghonshiwo. Bi ede mii peizhi ireghasan hhende echine. 34 Ta mii ereise ereizhi olu dane. Bi biku oronde ta ire dane." 35 Yutai kunla nieniedene asazhi kieliewo, "Ene kun khala echinu? Matan ereizhi olu dane giene? Hhe niman gojiade sousan maikun dunda echinu, pse Xila kunlade surughale echinu? 36 Ta mii ereise ereizhi olu dane. Bi biku oronde ta ire dane giesan ene kielienshi yan isi wo?"
Xianxin Giesan Kun Shenlinni Jienliene
37 Jieqini zuihouku udu, zui zhunyoni udude Ersa beidene fugiede kieliewo, "Kun undasuse mii enende ule ire. 38 Mii xianxin giesan kunde jinwun jiere kieliesan mutun 'Sudoroseni amitu usu moron mutun holune.'" 39 Ersai ene kielienshi hhei xianxin giesan kunlade Shenlin ireghakui kieliezho. Hhe xienzide Ersade kuaikui ese ogizho. Ingiese kunlade Shenlin da ese irezho.
Ersani Yenyinghala Kunla Ghugha Keizho
40 Ene kielienyi chenliedene niezhan kunla kieliewo, "Eneshi zhen hhe xienzhi wo." 41 Pse niezhan kunla kieliewo, "Ene kunshi Mexiha wo." Pseshiku kunla kieliewo, "Mexiha matugie Jialilise khizhene? 42 Mexihashi Dawudei houdeise hhei aghin Bolihense khizhene giezhi jinwun jiere ese kieliewu?" 43 Ingiese kunla Ersai ene shiqinde ghugha keiwo. 44 Hhelai dundadu kunla Ersai bareine giezhoma, kiema kha tei dazho.
45 Mechini sagheisan kunla khareizhi fugie buwa, Falisai kun shida irewo. Fugie buwa, Falisai kunla hhelade asawo, "Ta yale hhei bareizhi ese irewo?" 46 Mechini sagheisan kunla kieliewo, "Hhe kun mutun kielien kieliesan kun uwo!" 47 Falisai kunla kieliewo, "Taye dan jiere khireiwu? 48 Noyen, Falisai kun dunda hhei xianxin giesan kun nieda uwola? 49 Enezighan Musai guijinni yama dunjire dasan kunlade gou widawo." 50 Hhela dundadu nie kunshi Nigedemu wo. Melieshidase Ersai ochirale echizho. Hhelade kieliewo, 51 "Xien hhe goyane kieliesan kielienyi ulie chenliezhi hhe giesanlai chaizhi qinchu ulie olutula mai guijinghala matugie hhende zui jinjine?" 52 Hhela kieliewo, "Chiye Jialili kun onu? Chi echidene nie chaima, Jialilise xienzhi khizhenu ulie khizhene."
Kunlare Kijiekude Bareisan Bierei
53 Ingiedene kunla man gieladene khareiwo.

- Yaheiya Chonjisan Gouxioxi
- <
- 7
- >

© 2020-2024 RSP