- Gelindo Kunlade Huaisan Ji 1 Hui Xin
- <
- 15
- >

15
Mexiha Aminne Olusan
1 Gaijiula, bi eqighandei tande chonjisan gouxioxii jila ireghaye. Enei ta jienliedene beizhi undanlazho. 2 Bi tande chonjisanni ta belien xianxin ese giedene goude bareizhoshi enei tungo giezhi tai jiuine.
3 Bi eqighandei jienliesan zui zhunyo daolini tande chonjizhi ogiwo. Jiushi jinwun jiere kieliesan mutun Mexiha mai zuide oluzhi duya ijiewo, 4 bulawo, pse jinwun jiere kieliesan mutun ghurudude aminne oluwo, 5 ingie Jifade, pse 12 gie shitulade chujiegheghawo. 6 Khuinashi 500 gie gaijiulade hhantu chujiegheghawo. Hhela dunda niezhanla fuguzho, dabufen ede wine. 7 Khuinashi Yagebude, pse soyuji shitulade chujiegheghawo. 8 Zuihou, shihoude ese olusan mutun zui bixintu madeye chujiegheghawo. 9 Bi shitu dundase zui gani wo. Eqighandei Hudai jiohuii heizho, mii shitu giezhi uruse pei dane. 10 Ingieliuzhe ede bi imutui gholuse Hudai nenjien wo. Hhe made ogisan nenjien zoin witui pusho, bi psedu shitulase olon xiacha giezhi wilie giezho. Eneshi bi pusho, Hudai nenjien bighala hhantu wo. 11 Ingiese biye hao, psedu shitulaye hao, bijien man ingiezhi chonjizho. Taye ingiezhi xianxin giezho.
Fugusan Kun Aminne Oluku
12 "Mexiha fugusan kun dundase aminne oluwo." giezhi chonjizhoma, tai dunda matugie, "Intu shiqin uwo." giezho? 13 Fugusan kun aminne oluku shiqin uwoshi Mexihaye aminne ese oluzho. 14 Mexiha aminne ese oluzhoshi bijien chonjisan yama oronde uwo, ta xianxin giesanye yama oronde uwo. 15 Zinie ene pusho, bijien lien Hudade oluzhi jia ganzhen beichen danlazho. Ingiekushi bijien ganzhen beizhi Huda Mexihai aminne olughawo giezho. Fugusan kun aminne oluku shiqin uwoshi Hudaye Mexihai aminne ese olughazho. 16 Fugusan kun aminne ulie oluse Mexihaye aminne ese oluzho. 17 Mexiha aminne ese oluzhoshi ta xianxin giesan yama oronde uwo, dou zui dunda wo, 18 Mexihani xianxin giedene duya ijiesanlaye widawo. 19 Matan Mexihai miende jianie duyade xiwon giezhoshi soyuji kun dunda zui ubali wo.
20 Ingiezhoma, Mexiha zhenzhenji fugusan kun dundase aminne oluzhi fugusan kun dundadu toushu gholuwo. 21 Fuguku nie kunse irezho, fugusan kun aminne olukuye da nie kunse irezho. 22 Adanyi miende man fugusan mutun Mexihai miende man aminne olune. 23 Jien kun aminne olukui nanpeilasan mutun giene. Xien toushu Mexiha wo, pse hhe irekude hhenughunla wo. 24 Ingiedene duya barane. Hhe shihoude Mexiha duyade gonjisan, qienli bareisan, nenli bitulai man widaghasenu qienlini Adadene jiuine. 25 Huda Mexihare duitou danlasanlai man hhei kon doura teitula hhe bixi honshan danlane. 26 Zuihou widaghaku duitoushi fuguku wo. 27 Huda soyujilai hhei kon doura shunjighawo giezhi jinwun jiere kieliezhoma, man hhei shunjighazho giese manlai shunjighasan kenjin hhezighanlai sudoro uwo. 28 Man hhei shunjikude kewon goyaneye manlai shunjighasan hhende shunjine, ingiedene Huda manlai gonjizhi manlai jiere wo.
29 Aminne oluku shiqin uwoshi hhezighan kunla fugusan kunde oluzhi xili jienliezhi yan giezho? Fugusan kun zhenzhenji aminne ulie oluse kunla yangiezhi hhelade oluzhi xili jienliezho? 30 Pse yangiezhi bijien niechanie wixiennide echine? 31 Gaijiula, made niudunie fugukui penjizho. Eneshi shuhua wo, bi mai Ezhan Mexiha Ersai miende tai kuaiku mutun zhenni wo. 32 Bi kunni isighala yewore eghinduku mutun Ifuso kunlare eghinduse made yan zoin wo? Fugusan kun aminne ulie oluse, kunla kieliesan mutun
"Matan ijie ochiye,
maghashijie fugune."
giene. 33 Ta shandan bu gie,
"Doghun zhanlien gou kunni qida olughane."
34 Ta xiereizhi goude sumula, zui pse bu gie. Niezhan kunla Hudai tani dase bi tai shizheghane giezhi ingiezhi kieliewo.
Aminne Olusan Beye
35 Kunla, "Fugusan kun matugie aminne olune? Yan beyeghala irene." giezhi asane. 36 Yama ulie mejiechen kunlaya, tareisan ulie fuguse osizhi ulie khizhene. 37 Tareisanshi jianlaiku beye pusho, zinie boudei onu, pseshiku fure wo. 38 Huda goya isighalane furede beye ogine, buxiantu furede buxiantu beye ogine. 39 Beyelashi man buxiantu beye wo. Kunde 1 zhun beye wo, yewode 1 zhun beye wo, bunzhude 1 zhun beye wo, zhaghasunde 1 izhun beye wo. 40 Asiman jieredulade 1 zhun beye wo, zemin jieredulade 1 zhun beye wo. Asimanni beyeshi 1 zhun fama wo, zeminni beyeshi 1 zhun fama wo. 41 Naran narande 1 zhun fama wo, sara sarade 1 zhun fama wo, hodun hodunde 1 zhun fama wo, ene hodun hhe hodunghalai famai buxian wo.
42 Fugusan kun aminne oluseye ingiezho. Tareisanshi qida olukuni wo, aminne olusanshi ulie qida olukuni wo. 43 Tareisanshi bixinni wo, aminne olusanshi famani wo. Tareisanshi zholienni wo, aminne olusanshi liliantui wo. 44 Tareisanshi duyani beye wo, aminne olusanshi ruhhertu beye wo. Duyani beye bise ruhhertu beyeye wine. 45 Ji 1 gie kun Adan amitui gholuwo giezhi jinwun jiere huaizhoma, zuihouku Adan amin ogiku ruhher gholuwo. 46 Ingiezhoma, ruhhernughun melie uwo, duyanughun melie wo, khuinashi ruhhernughun wo. 47 Ji 1 gie kun zeminse irezho, turanughun wo, ji 2 gie kun asimanse irezho. 48 Turanughunlashi turase iresan hhei xianli. Asimanughunlashi asimanse iresan hhei xianli. 49 Matande turanughunyi yanzi wineku mutun jianlai asimannughunyi yanzi wine.
50 Gaijiula, bi tande kieliekushi beye Hudai gojiai jienlie dane. Qida oluku ulie qida olukui jienlie dane. 51 Chenliendu, bi tande nie chijia shiqin kielieye. Matan man fugukui pusho, man bienjine. 52 Menzhali nie nudun hameikude zuihouku laba tunguliese fugusan kunla aminne oluzhi ulie qida olune, matanye bienjine. 53 Ene qida oluku beye bixi ulie qida olukui gholune, fuguku beye bixi ulie fugukui gholune. 54 Ene qida oluku ulie qida olukui gholuzhi fuguku ulie fugukui gholukude fugukui injiku yenji boughawo giezhi jinwun jiere jilasan kielien mutun gholune.
55 "Fugukuya, chii injiku khala wo?
Fugukuya, chii soyen khala wo?"
56 Fugukui soyenshi zui wo, zuini lilianshi guijin wo. 57 Hudade mafan kielieye, hhe mai ezhan Ersa Mexihai tungo giezhi matanyi injighazho.
58 Ingiese mii gaijiula, ta khiduzhezhi bu gojiolu, chan xiacha giezhi Ezhanni wiliei olon gie. Ta khishulasanla Ezhanyi miende oronde wiku pusho bikui ta mejiene.

- Gelindo Kunlade Huaisan Ji 1 Hui Xin
- <
- 15
- >

© 2020-2024 RSP