- Matai Chonjisan Gouxioxi
- <
- 12
- >

12
Hhamuraku Udude Boudei Qiorun Sidazho
(Mak 2:23-28; Luj 6:1-5)
1 Hhe xienzide Ersa hhamuraku udude boudei ghazhaghun yozhi daozho. Tujilani oliesuse boudei qiorunni sidazhi ijiezho. 2 Falisai kunla chanladene Ersade kieliewo, "Uzhe, chii tujila hhamuraku udude ulie giekui giezho!" 3 Ersa hhelade kieliewo, "Dawude, hhantuku kunlarene oliesukude giesan shiqinyi ta onshizhi ese daowu? 4 Hhe mechide orodene Hudade ogiku ginanyi ijiewo. Ene ginanyi hhe, pse hhantuku kunlai ijiezhi ulie olune. Zinie buwa ijiese olune. 5 Pse buwala hhamuraku udude mechide hhamuraku udui guijinni fanjiliuzhe zui ulie sanakui ta guijinshu jiere onshizhi ese daowu? 6 Bi tande kielieye, enende nie kun mechise da fugie wo. 7 'Bi ubali xiikude xiqi wo. Murede xiqi uwo.' giesan ene kielienyi isii ta mejiese zui witude zui ulie soughane. 8 Kunnikewonshi hhamuraku uduni Ezhan wo."
Khani Goudaghazho
(Mak 3:1-6; Luj 6:6-11)
9 Ersa hhe oronse likai gie huitande orowo. 10 Hhende nie khani ghosan kun wine. Kunla Ersai zhane giezhi, "Hhamuraku udude goudaghase olunulie?" giezhi asawo. 11 Ersa kieliewo, "Tai dunda kien hhamuraku udude ghoni nokiende anda bouse laizhi ulie khizhenu? 12 Kun ghonise giedughon zhigui wo. Ingiese hhamuraku udude gouni giese oluzho." 13 Ingie, "Hhe kunde khane khizhegha." giezhi kieliewo. Hhe khane khizheghase khani goudazhi da nie khaghalai niekielien gholuwo. 14 Falisai kunla khizhi echidene "Ersai matugie widaghane?" giezhi shanlian giewo.
Huda Sunghusan Hoji
15 Ersa mejiedene hhense likai giewo. Tebieji olon kunla hhei daghazho. Hhe gientulai man goudaghadene 16 hhelade, "Hheshi kien bikui bu kielie!" giezhi minlin xiaiwo. 17 Ingiekushi Ezhan Isaiya xienzhini tungo giezhi kieliesan kielien mutun gholughane giezho,
18 "Uzhe, eneshi bi sunghusan mii hoji wo.
Bi hhende orezhi xiqi hen wo.
Bi ruhherne hhende ogine.
Ingiedene hhe gundanni minzulade chonjine.
19 Hhe ulie zhenjindune, ulie onghonone.
Geidoude hhei shenqini kiema sonosu dane.
20 Ghurane giesan ghulusunyi hhe ulie ghuraghane.
Xiniene giesan zhulai ulie xinieghane.
Izhi gundanni injitula giene.
21 Minzula hhei nierei xiwon giene."
Ersa Biexibughala
(Mak 3:20-30; Luj 11:14-23; 12:10)
22 Ingiekude kunla nie sheitan heisan sugho, yabai Ersai shida uduru irewo. Ersa hheni goudaghase hhe kielien kieliezhi chanlawo. 23 Kunla man ghanirazhi kieliewo, "Eneshi Dawudeni houdei enbeneba?" 24 Falisai kunla chenliedene kieliewo, "Ene kun sheitanni touzi Biexibui ulie kouise sheitan tou dane." 25 Ersa hhela yan sumulasei mejiedene kieliewo, "Alinie gojia goyalane eghinduse hontan gholune. Alinie chenshiwonu, alinie giei kunla goyalane eghinduse bei dane. 26 Ibilisi Ibilisine touse goyalane eghinduzho, hhei gojia matugie beine? 27 Bi Biexibuni kouizhi sheitan touse tai tujila kienyi kouizhi sheitan touzho? Ingiese tai tujila zhenmin giese tanughun codazho. 28 Bi Hudai Ruhherghala sheitan touse Hudai gojia tande irezho. 29 Pse kun liliantu kunyi giede orozhi dunxilai qianlane giese xien liliantu kunyi ulie banlase matugie man qianla echine? 30 Mii miende ulie beise mii duitou wo. Mare ulie hhantulachen kunshi sandachen kun wo. 31 Ingiese bi tande kielieye, yanyanji zui, hu kieliesanlai man roulienema, Shenlinni hu kieliese ulie rouliene. 32 Kunnikewonni fandui giezhi kieliese roulienema, Shenlinni fandui giezhi kieliese duyade ulie rouliene, houshideye ulie rouliene."
Alimaghala Mutunni Mejiene
(Luj 6:43-45)
33 "Mutun goushi alima gou wo. Mutun bixinshi alimaye bixin wo. Alimaghala mutunni mejiene. 34 Ta ene du mogheini zhunzhughala, ta doghunshi matugie gou kielien kieliezhi khizheghane? Zhughede durusei amande kielie khizheghane. 35 Gou kunlai zhughede gounishi yen gouni khizheghane. Doghun kunlai zhughede doghunnishi yen doghunni khizheghane. 36 Bi tande kielieye, xienhua kieliechen kunlai panjiku udude nie aman nie amanji renjighane. 37 Tai kielienghala tai gounii sanane. Tai kielienghala tai zuini jinjine."
Yunusini Ghudureqi
(Mak 8:11-12; Luj 11:29-32)
38 Ingiekude giedun jinwun hanjia, Falisai kun Ersade kieliewo, "Loushi, chi gieku ghudureqini bijien uzhene giezho." 39 Ersa hhelade kieliewo, "Ene idaini kunla doghun nefuxin giezho, ta dou ghudureqi kerezhoma, xienzhi Yunusii ghudureqise chugo uzheghaku ghudureqi uwo. 40 Yunusi ghurudu ghuran xii fugie zhaghasunyi kielide wo. Kunnikewonye ghurudu ghuran xii zemin jizide beine. 41 Panjiku udude Niniwi kunla bosizhezhi ene idai kunlai zuini jinjine. Ingiekushi Niniwi kunla Yunusi chonjisei chenliedene geizhen giewo. Uzhe, enende Yunusise pse fugieni wine! 42 Panjiku udude nanfanni bierei honshan bosizhedene ene idai kunlai zuini jinjine. Ingiekushi hhe gholose Sulumaneni aghelini chenliele irewo. Uzhe, enende Sulumanese pse fugieni wine!"
Zannan Ruhher Kharei Irewo
(Luj 11:24-26)
43 "Nie zannan ruhher kunni jierese likai giedene usu witu oronde izhigie yozhi hhamuraku oron ereizho. Ereizhi olu dadene 44 kieliewo, 'Bi yen khizhesan hhe giedene echine.' Khareizhi echi nie uzhese kunkunji shuzhi goudagha jiezho. 45 Ingie khizhi echi goyasene dolon doghun ruhheryi uduruzhi ire souwo. Ingiese hhe kunni qinkon melieshidakude pse ese kuruwo. Ene idaini doghun kunlaye eneghala niekielien gholune."
Ersani Nie Gie Kun
(Mak 3:31-35; Luj 8:19-21)
46 Ersa kunlade kieliekude ana, gaijiulani iredene ghadane beizhi hhere kielien kieliene giezho. 47 Nie kun hhende kieliewo, "Uzhe, anachii, gaijiulachii ghadane sagheizhi chare kielien kieliene giezho." 48 Ersa khareizhi hhe kieliesan kunde kieliewo, "Kienshi mii ana wo? Kienshi mii gaijiula wo?" 49 Ingie tujilane zhiizhi kieliewo, "Uzhe, mii ana, mii gaijiula wo. 50 Asiman jieredu adaimi isii zunjizhi giesan kunlashi mii gaijiu, eghechijiu, ana wo."

- Matai Chonjisan Gouxioxi
- <
- 12
- >

© 2020-2024 RSP