- Matai Chonjisan Gouxioxi
- <
- 13
- >

13
Fure Shizhikuni Bilazho
(Mak 4:1-9; Luj 8:4-8)
1 Yen hhe udude Ersa giederase khizhedene haibienzide souwo. 2 Tebieji olon kunla hhei shida irezhi hhantulase hhe chon jiere khirei souwo. Kunla man haibienzide beizho. 3 Ersa kunlade bilazhi olon kieliewo, "Nie kun shizhile echiwo. 4 Shizhikudeni niezhanla mo jiere luise bunzhula ire ijie agiwo. 5 Niezhanla tura olon witu tashitu oronde luise tura ninkienshi niazi faizhi ghujin woma, 6 genzi uwoshi naran khizhe nie xiese ghowo. 7 Pse niezhanla eghesun dunda luise eghesun khizhezhi hhei jigheidawo. 8 Da niezhanla gou ghazhade luise 100 pei, 60 pei, 30 pei zhonjia souwo. 9 Chighin bitu kunla chenliendu!"
Bilaku Muji
(Mak 4:10-12; Luj 8:9-10)
10 Tujilani Ersai shida ire asawo, "Kunlade yale bilazhi kieliene?" 11 Ersa hhelade kieliewo, "Hudai gojiai mimii zinie tande mejieghawoma, hhelade ese mejieghawo. 12 Bichen kunde pse olon ogizhi feilieghane. Wichen kunse bisanlainiye agi echine. 13 Bi hhelade bilazhi kieliekushi hhela uzhese qinchu olu dane, chenliese sonosu dazhi minbai olu dane. 14 Isaiya melie kieliesan kielien mutun hhelai jiere shuhua gholuwo,
'Ta izhi chenliezhoma, dunjire dane.
Ta izhi uzhezhoma, minbai olu dane.
15 Ene bexinlai zhughe khiduzhezhi
chighin beidazhi
nudunne hameizho.
Pse nudunni chanlazhi
chighinni sonosuzhi
zhughedeni minbai oludene kharei daorese
Bi hhelai goudaghakuse ayizho.'
16 Ingieliuzhe tande fuqi wine. Tai nudunde chanlazhi chighinde sonosuzho. 17 Bi tande shuhua kielieye, olon xienzhi, gou kunla ta uzhesei uzhene giezhoma, uzhe dazho. Ta chenliesei chenliene giezhoma, chenlie dazho."
Bilasanni Mejieghazho
(Mak 4:13-20; Luj 8:11-15)
18 "Ingiese ta ene fure shizhisan kunni bilasei chenlie. 19 Kienliuzhe asiman gojiani kielienyi chenliedene dunjire dase Ibilisi iredene zhughedeni shizhisei agi echine. Eneshi mo jiere luisan fure wo. 20 Tashitu oronde luisanshi kielienyi chenliedene bayasuzhi deigo jienliewoma, 21 zhughedeni genzi wise niechaku wo. Kielienyi yenyinghala zeinan onu heiku kuzhese deigo furawo. 22 Eghesun dunda luisanshi kielienyi chenliewoma, duyai munan gieku, baer miise kielienyi jigheidazhi yama sou dawo. 23 Gou ghazhade luisanshi kielienyi chenliezhi dunjiresan kun wo. 100 pei, 60 pei, 30 pei zhonjia souwo."
Yemeini Bilazho
24 Ersa hhelade pse bilazhi kieliewo, "Asiman gojia hoxian kun ghazhadene boudei fure shizhisei xianli. 25 Ashighala hhunturakude duitouni iredene yemeini boudei dundani shizhi yolawo. 26 Boudei osizhi qiorun khise yemeiye khizhewo. 27 Hojilani iredene ezhandene kieliewo, 'Ezhan, chi boudei fureni ghazhade ese tareiwu? Khalase iresan yemei wo?' 28 Ezhan hhelade kieliewo, 'Eneshi duitou giesan wo.' Hojilani kieliewo, 'Bijien echidene xi agimu?' 29 Ezhanni kieliewo, 'Bu echi, yemeini xise boudeiniye xi khizhene. 30 Ghuala hhantu osi gie. Sagheizhi xiku shihoude bi ghurachen kunlade kielieye, "Xien yemeii xisenu chouladene khan tei. Boudeini yanchidene cankude ghura." giezhi.'"
Caizi Fureji Kuniegheni Bilazho
(Mak 4:30-32; Luj 13:18-21)
31 Ersa hhelade pse bilazhi kieliewo, "Asiman gojia nie caizi furei xianli. Kun agizhi echi ghazhadene tareiwo. 32 Eneshi fure dundase zui gani woma, osizhi khizhese yan caiseliuzhe fugie wo. Mutun gholudene bunzhula chala jiereni holiene."
33 Pse hhelade bilazhi kieliewo, "Asiman gojia hoxian kuniegheni xianli. Nie bierei agizhi echidene nie deizi ghurunde teizhi man faighawo."
Bilasanni Muji
(Mak 4:33-34)
34 Enelashi man Ersa olon kunlade bilazhi kieliesan wo. Bilazhi ulie kieliese hhelade ulie kieliene. 35 Ingiekushi Ezhan xienzhini tungo giezhi kieliesan kielien mutun gholughane giezho,
"Bi bilazhi kielieye.
Duyai zhayaghasanse niuighasan shiqinlai kieliezhi khizheghaye."
Yemeini Bilasei Mejieghazho
36 Ingiedene Ersa kunlase likai gie giedera orowo. Tujila shidani ire kieliewo, "Ghazha jieredu yemeini bilasei bijiende mejiegha." 37 Hhe kieliewo, "Boudei furei shizhisanshi Kunnikewon wo. 38 Ghazhashi duya wo. Boudei fureshi asiman gojiai kunla wo. Yemeishi hhe doghunnii kunla wo. 39 Yemei shizhisan duitoushi Ibilisi wo. Ghuraku shihoushi duya baraku shihou wo. Ghurachenshi qienxienla wo. 40 Yemeini xi agidene khande sideraghaku mutun duya barakudeye ingiene. 41 Kunnikewon qienxienlane peizhi zui fanjighasanlai, uhunni giesanlai man asiman gojiasene zhiizhi khizhedene 42 fugie khantu nokiende benda oroghase hhende shidunne zhouzhi wilane. 43 Ingiekude gou kunla adane gojiade naran nudun mutun gieran faine. Chighin bitu kunla chenliendu!"
Boubeini Bilazho
44 "Asiman gojia hoxian ghazhade niuighasan boubeini xianli. Nie kun hhei chanladene niuighawo. Bayasuzhi echidene goyane dunxilai man huisenu ene ghazhai agiwo."
Manoui Bilazho
45 "Pse asiman gojia hoxian nie meimei kun zhiguitu manou ereisei xianli. 46 Nie fugie jiagetu manoui penjise echidene goya dunxilane man huisenu ene manoui agiwo."
Zhaghasun Bareiku Onni Bilazho
47 "Pse asiman gojia hoxian haide xiaisan onni xianli. Yanyanji zhaghasunlai bareizhi 48 on duruse usu bienzide laizhi khizhedene sousenu gounilai sunghuzhi tunzide teine. Bixinnilai bendane. 49 Duya barakudeye ingiene. Qienxienla irese doghun kunni gou kun dundase sunghu khizhedene 50 fugie khantu nokiende bendase hhende shidunne zhouzhi wilane."
Shini Khuichen Dunxi
51 Ersa kieliewo, "Enezighan kielienyi ta man dunjirewoye?" Hhela huida giewo, "Bijien dunjirewo." 52 Ersa kieliewo, "Jien asiman gojiade tuji danlasan jinwun hanjiala hoxian gieni zhanguijii xianli. Hhe kufansene shini, khuichen dunxilai agi khizhene."
Ersai Nasalede Ese Jienliezho
(Mak 6:1-6; Luj 4:16-30)
53 Ersa enezighan bilasei kielie baraghadene hhense likai giewo. 54 Ingiedene hhe goya orondene irezhi hhelai huitande kunlade sughase hhela man ghanirazhi kieliewo, "Ene kunde imutu agheli, fugie shiqin khalase irezho? 55 Eneshi mujianyi kewon pushonu? Hhei ananishi Mereiyen pushonu? Gaijiulanishi Yagebu, Yusufu, Ximun, Yuda pushonu? 56 Hhei oqinjiulani mai enende uwonu? Ene kunde khalase iresan benshi wo?" 57 Hhela Ersade hokuzho. Ingiese Ersa hhelade kieliewo, "Xienzhini goyai oron, goyai giese chugo khalaliuzhe zunjine." 58 Hhela Ersai xianxin ese giese Ersa hhende famatu shiqin olon ese giezho.

- Matai Chonjisan Gouxioxi
- <
- 13
- >

© 2020-2024 RSP