- Jialatai Kunlade Huaisan Xin
- <
- 6
- >

6
Xianxin Giesan Kunni Zheren
1 Gaijiula, nie kun zui fanjise ta Shenlini kouisan kunla renyitu zhugheghala hhei khareizhi daozhegha. Pse goyane miikui xioxin gie. 2 Ta nieniene achanyi banjizhi danjindu. Ingiezhi giese Mexihani guijinni chengun olughane. 3 Kun yama pushodene goyane hen wo giese goyane piendazho. 4 Jien kun goya giesan wilielane jiencha gie, ingiese bayasuku zinie goyade wo, kunlade uwo. 5 Jien kun goya zherenne goya danji. 6 Hudai kielienyi surusan kun surughasan kunde goude dunxilai man ogikuni wo. 7 Goyane bu pienda, Hudai meilade bu uzhe. Kun tareisanshi yan woshi ghurasanshi yan wo. 8 Zuitu beyene shunjizhi tareise zuitu beyese qida olukui ghurane, Shenlinni shunjizhi tareise Shenlinse chanqiku amin ghurane. 9 Matan gouni giekude fanqi bu giezhi zhazhen giema, heshitu shihou kuzhese ghurakui wine. 10 Ingiese matande jihui bikude dajialade gouni giekui wo, xianxin giesan nie gie kunlade genjia ingiezhi giekui wo.
Zuihouku Kielien
11 Uzhe, bi qinsi tande huaisan uru matu fugie wo. 12 Hhezighan mienzii kuaichen kunla tai biizhi hetoune gieghakushi zinie Mexihani shizijiai yenyin jiere heikuse ayizho. 13 Hhezighan hetoune giesan kunla goyalane guijinni ulie zunjidene tai hetoune gieghakushi tai beyei tungo giezhi goyane kuaine giezho. 14 Bi zinie matai Ezhan Ersa Mexihani shizijiase chugo psedulai ulie kuaisejiu. Shizijiai tungo giezhi bi fugusan mutun duyare gonxi widazho. Duyaye fugusan mutun mare gonxi widazho. 15 Hetoune gie, ulie gie yama zhunyo uwo. Zhunyonishi shini kun wo. 16 Jien ene daoli mutun giesan kunlade, Hudai Isilie bexinlade Huda pinnan, ubali xiikui ogi gie!
17 Enedu khuinase kiemada mii jiohoro bu gie, mii jiere Ersani hou wine.
18 Gaijiula, mai Ezhan Ersa Mexihani nenjien tai zhughede bisejiu. Amine!

- Jialatai Kunlade Huaisan Xin
- <
- 6
- >

© 2020-2024 RSP