- Loma Kunlade Huaisan Xin
- <
- 11
- >

11
Isilie Kun Dunda Feilieghasan Kunla
1 Ingiese bi asaye, Huda goya bexinne bendawu? Kenjin uye! Bishiye Isilie kun, Iburaheimuni houdei, Bienyamin jiawuse khizhesan wo. 2 Huda melie mejiesan bexinlane ese bendazho. Jinwun jiere Iliyai matugie kieliesei ta ulie mejienu? Hhe Hudade Isilie kunlai zhazhi kieliezho, 3 "Ezhan, hhela chii xienzhilai alazhi sidagha gieku chii teizii cheiwo. Jianie bi feiliezhi hhela dou mii aminyi kerene." 4 Ingiese Huda matugie huida giewo? Bi goyadene oluzhi Balii ese beiisan 7000 kun feilieghawo giezho. 5 Edeku shihouye niekielien wo. Feiliesan kun wine. Hhelai nenjienghala sunghuzho. 6 Nenjienghala giese giekughala ese giezho. Qingiese nenjienshi nenjien pusho.
7 Ingiese matugie gholuwo? Isilie kunla goya ereisanne ereizhi olu dawo. Zinie Huda sunghusan kunla ereizhi oluwo. Psedu kunlai zhughe khiduzhewo. 8 Jinwun jiere jilasan mutun,
"Huda hhelade sudoku zhughe ogizho
nudunlani chanla dane,
chighinlaiye sonosu dazhi eli kuwo."
9 Pse Dawude kieliewo,
"Hhelai ijieku xini sa, on,
banjighaku, bouin gieku gholusejiu.
10 Hhelai nudun borolozhi chujieghe dasejiu.
Hhelai nurun ibeizi ghodeisejiu."
11 Ingiese bi asaye, hhela banjise bosizhe danu? Kenjin pusho! Hhela codadene jiuiku niman kunlade echise Isilie kunlai dubilieghazho. 12 Isilie kunlai codasan duyai kunlade haochu ireghazho, hhelai ese olusan niman kunlade gounii ireghazho. Qinse Isilie kunlai man jiuiku dunda oroghase ireku gounii genjia fugie uwonu?
13 Bi ta niman kunlade kielieye. Bishi niman kunlade peisan shitu wo. Ene wiliei bi fugiede uzhekushi 14 goya minzune dubilieghazhi ezighan jiuine giezho. 15 Huda hhelai bendadene duyai kunlare goudazho, hhelai jienliese zhengiejia gou uwonu? Fugusanse aminne olusan niekielien wo. 16 Hudade ogiku ghurun ganjinshi nieduizi ghurun man ganjin wo. Mutun genzi ganjinshi chalaye ganjin wo.
17 Bilase nie ganlan mutunyi giedun chalani ghigha bouzhedene yeganlan chalai chaiwo. Chishijiu chaisan chala wo. Chaisan chala mutun genzise gounii hhantu xiikude 18 ghighasan chalade kuai dane. Kuaine giese chi jila. Chi genzii ese qiezhezho, genzi chii qiezhezho. 19 Ingiese chi kieliene, 'Hhezighan chalai ghigha bouzhekushi mii chaine giezho.' 20 Oluzho! Hhela xianxin ulie giese ghigha bouzhezho, chi xianxin giese beizho. Ingiese ayizhi goyane undude bu uzhe. 21 Huda yenlaiku chalai sheise chiiye sheine. 22 Ingie uzhese Huda renyi, yenge wo. Hhezighan xinyan jiere banjisan kunlade yenge wo, tande renyi wo. Chi renyideni chanqi kouise beizhoma, pse chiiye ghigha widaghane. 23 Isilie kunla ulie guidene xianxin giese yen chaine. Hudade erchan chaiku nenli wine. 24 Chishi goya osisan ganlan mutun jierese ghighazhi bouzhedene zeilasan ganlan mutun jiere zhenchan wide chaisan wo. Qinse yenlaiku chalai yenlaiku mutun jiere chaise genjia zhenchan uwonu?
Soyuji Isilie Kunlai Man Jiuine
25 Gaijiula, bi ene mimii tande mejieghaku duran wo. Pse ta goyalane jienzha wo giene. Ene mimishi niman kunlai jiuiku shuzi kurutula niezhan Isilie kunlai zhughei khiduzheghazho. 26 Ingiedene Isilie kunlai man jiuine. Jinwun jiere jilasan mutun,
"Xiwunse jiuichen khizhezhi
Yagebuse xienlian wituni widaghane.
27 Hhe shihoude bi hhelai zuini widaghane.
Eneshijiu bi hhelare yenjisan kielien wo."
28 Gouxioxighala kieliese Isilie kunla Hudare duitou gholudene tande haochu ireghawo. Hhelai xienrenni sunghusei uzhese hhelashi Huda oresan wo. 29 Hudai nenjien, uruku ulie bienjine. 30 Ta eqighandei Hudai ulie shunjiku mutun ede hhelai ulie shunjiku yenyinghala tande kharei ubali xiizho. 31 Niekielien wo. Hhela ede uye shunjizhoma, tande ubali xiisan yenyinghala ede hheladeye ubali xiine. 32 Huda soyuji kunlai ulie shunjiku dunda oroghazhi khakushi soyuji kunlade ubali xiine giezho.
33 Hudai bayan, agheli, erlin matui fugie wo!
Hhe panjikui kiema mejie dane!
Hhe giekui kiema dunjire dane!
34 "Kien Ezhanyi zhughei mejiene?
Kien hhende sughachen danlane?"
35 "Kien Hudade xien ogidene khareizhi goyadene honjighane?"
36 Soyujila man hhense khizhezhi
hhende kouizhi hhende oluzho.
Kuaikui chanqi hhende ogi! Amine!

- Loma Kunlade Huaisan Xin
- <
- 11
- >

© 2020-2024 RSP