- Matai Chonjisan Gouxioxi
- <
- 6
- >

6
Nanxin Kunlade Ogiku
1 "Ta gouni giekude xioxin giezhi kunlai melie uzheghane giezhi bu gie. Qingiezhi giese asiman jieredu tai Adase yama jianli jienlie dane. 2 Chi nanxin kunlade ogikude jiazhon giesan kunla mutun bu gie. Hhela goyane kuaighane giezhi huitan, geidoude fugiede tunguliene. Bi tande shuhua kielieye, hhelade jianli ijin ogiwo. 3 Chi nanxin kunlade ogikude borun kha giesei soghei khade bu mejiegha. 4 Chi ogisanne kunlade bu mejiegha. Beichazide uzhesan Adachii tande jianli ogine."
Onxian Gieku
5 "Ta onxian giekude jiazhon giesan kunla mutun bu gie. Hhela kunlade uzheghane giezhi huitan, shizilukoude beidene onxian giekude xiqi wo. Bi tande shuhua kielieye, hhelade jianli ijin ogiwo. 6 Ta onxian giekude giedera orodene wijienyi khadene beichazide bisan Adasene onxian gie. Beichazide uzhesan Adachii jianli ogine. 7 Ta onxian giekude niman kunla mutun touchan erchanji yama isi witu kielienyi bu kielie. Hhela sumulase ologhan kieliese chenliemu giezho. 8 Ta hhela mutun bu gie. Ta xiahua gieku melie ta yan keresei Adatai mejiene."
Ezhan Sughasan Onxian
(Luj 11:2-4)
9 "Ingiese ta ingiezhi onxian gie,
'Asiman jieredu mai Ada,
chi nierene zhiguishigha.
10 Chii gojiai iregha.
Chi isine asiman jiere mutun
zemin jiere chenjigha.
11 Niudunieku ijiuni enedu bijiende ogi.
12 Bijiende codasan kunlai bijien rouliesan mutun
bijien codasei roulie.
13 Bijienyi shiikude bu echighazhi
Ibilisii khase khizhegha.
Gojia, qienli, famashi chanqi chinughun wo. Amine!'
14 Kunla codasei ta rouliese asiman jieredu Adataiye tai rouliene. 15 Kunla codasei ta ulie rouliese asiman jieredu Adataiye tai ulie rouliene."
Orozo Bareiku
16 "Ta orozo bareikude jiazhon giesan kunla mutun uxinne bu bougha. Hhela orozo bareisei kunlade mejieghane giezhi guyide ghuniraku yanzi khizheghane. Bi tande shuhua kielieye, hhelade jianli ijin ogiwo. 17 Chi orozo bareikude qiorunne sanlazhi nune waghadene 18 orozo bareisei kunlade bu chujiegheghazhi beichazide bisan Adadene uzhegha. Ingiese beichazide uzhesan Adachii chade jianli ogine."
Boubeini Asiman Jiere Sunji
(Luj 12:33-34)
19 "Goyadene oluzhi boubeini zemin jiere bu sunji. Zemin jiere ghughei ghazhazhi xiuqirane. Ghughei nudurun waizhi ghulane. 20 Boubeini asiman jiere sunji. Asiman jiere ghughei ghazha dane, ulie xiuqirane. Ghughei nudurun waizhi ghula dane. 21 Chii boubei khalashi zhughechiiye khala wo."
Beyeni Zhula
(Luj 11:34-36)
22 "Nudunchiishi beyeni zhula wo. Nudunchii goushi beyechii man gieghan wo. 23 Nudunchii gou wise beyechii man khara wo. Chii sudorodu gon kharashi hhe kharani zhengiejia fugie wo. 24 Kienliuzhe ghua ezhanni shunji dane. Ene niede henjise hhe niede orene. Ene niede gundushi hhe niede gongien wo. Ta Huda baer ghualai hhantu shunji dane."
Munan Bu Gie
(Luj 12:22-31)
25 "Ingiese bi tande kielieye, ta amindene oluzhi yan ijiene, ochine giezhi munan bu gie. Beyedene oluzhi yan musine giezhi munan bu gie. Amin ijiekuse zhunyo uwonu? Beye musikuse zhunyo uwonu? 26 Ta asiman jieredu bunzhulai nie sumula, hhela ulie tareine, ulie ghurane, cankude ulie sunjine, tai asiman jieredu ada hhelai qiezhene. Ta bunzhulase zhunyo uwonu? 27 Tani dunda kien zhughe chilakughala aminne niecha fududagha shidane? 28 Musikude yangiezhi munan giezho? Ta banche jieredu baihe chizhe matugie osisei nie sumula, hhela ulie khishilane, bosiye ulie giene. 29 Bi tande kielieye, Sulumane honshan zui henni xienzide musisanla ene nie chizhede ulie kurune. 30 Ta goude xianxin ulie giechen kunla, banche jieredu osun enedu wine, maghashijie luzide teiliuzhe Huda dou ingiezhi dabalaghazho. Tai qingie ulie gienu? 31 Ingiese, 'Ta yan ijiene? Yan ochine? Yan musine?' giezhi zhughe bu chila. 32 Enelashi man niman kunla xiahua giekuni wo. Asiman jieredu Adatai tande enezighan chaisanlai man mejiene. 33 Ta xien Hudai gojia, hhei gundanni xiahua gie, ingiese enelai man tande ogine. 34 Ingiese ta maghashijiekude munan bu gie. Maghashijiekude maghashijie munan giekui wine. Niuduku chijiani niudushi kuruzho."

- Matai Chonjisan Gouxioxi
- <
- 6
- >

© 2020-2024 RSP