- Yaheiya Chonjisan Gouxioxi
- <
- 4
- >

4
Samaliyani Biereighala Kielien Kieliezho
1-3 Falisai kun chenliese Ersa Yaheiyase tuji olon ghurazhi xili gieghazho. Shiji jiere Ersa goyane xili ese gieghazho, tujilani gieghazho. Ersa ene shiqinlai mejiedene Yudayase likai gie Jialilide khareine giezho.
4 Echikudeni Samaliya moni daone. 5 Samaliyai nie chenshide kuruwo. Niereini Xijia giene. Ene chenshishi Yagebu Yusufu kewondene ogisan oron konde wo. 6 Yagebuni jin hhende wo. Ersa yozhi hhechese jin konde souwo. Chabudu zhunwu xienzi wo. 7 Samaliyai nie bierei usu daile irese Ersa hhende kieliewo, "Made ususene gouji ogi." 8 Ene shihoude tujilani chenshise ijiuni agile echizho. 9 Samaliyai bierei kieliewo, "Chishi Yutai kun wo. Matugie Samaliyai nie biereise usu kerene?" Yenlai Yutai kun Samaliya kunghala laiwon ese giezho. 10 Ersa kieliewo, "Chi Hudai nenjienni mejiese, pse chase usu keresanshi kien bikui mejiese chi hhei xiahua giene, hhe amitu usui chade ogine." 11 Bierei kieliewo, "Gujiu, chade usu daiku tunzida uwo. Jin imutu gun wo. Chi khalase amitu usu daine? 12 Bijienyi xienren Yagebu ene jinni bijiende jiewo. Hhe goyane, kesilani, asunla man enense ijiezho. Chi hhense da fugie onu?" 13 Ersa kieliewo, "Ene usui usan kunla pse undasune. 14 Bi ogisan usui use chanqi ulie undasune. Bi ogisan usu hhei sudoro bula gholuzhi izhi usuruzhi khizhezhi hhende chanqiku amin ogine." 15 Bierei kieliewo, "Gujiu, made ene usui nie ogi. Ingiese bi ulie undasune. Bi pse enense usu daile ulie irene." 16 Ersa kieliewo, "Chi echidene zhanguijine uruzhi ire." 17 Bierei kieliewo, "Made zhanguiji uwo." Ersa kieliewo, "Chade zhanguiji uwo giezhi kieliesan oluzho. 18 Melieshida chade tawun zhanguiji wine. Edekushi chii zhanguiji pusho. Chi kieliesan oluzho." 19 Bierei kieliewo, "Gujiu, bi uzhese chishi nie xienzhi wo. 20 Bijien Samaliya kunyi xienrenla ene ulade beii giezhoma, ta Yutai kunla kieliese Yelusalenshi beiiku oron wo giezho." 21 Ersa kieliewo, "Funi, mii xianxin gie. Shihou kuzhese Adai beiiku ene ulade uwo, Yelusalende ye uwo. 22 Ta Samaliya kun kienyi beiisanne ulie mejiene. Bijien Yutai kun kienyi beiisanne mejiene. Jiuikushi Yutai kunni tungo giezhi irene. 23 Shihou kuzhese Adai shixinji beiisan kun zhughesene shixinji beiine. Shihou ede enbene. Ada ingiezhi goude beiisan kunyi ereine. 24 Hudashi ruhher wo. Hhei beiisan kun indan zhughesene shixinji beiikuni wo." 25 Bierei kieliewo, "Hhe Jidu giezhi urusan Mexihai irekui bi mejiene. Hhe irese bijiende man mejieghane." 26 Ersa kieliewo, "Chimare kielien kieliesanshi enbene."
27 Ingiekude tujilani kharei ire Ersa nie biereire kielien kieliesei uzhedene ghanirazho. Chi yan kerene? Chi yangiezhi biereighala kielien kieliezho giezhi kiema asa dawo. 28 Hhe bierei usu tunzine jie, chenshide echisenu olon kunlade kieliewo, 29 "Ta uzhele irendu, nie kun bi giesan shiqinlai man kielie khizheghawo! Ene kunshi Mexiha enbeneba?" 30 Ingiese kunla aghinse khizhe Ersai hhende echiwo.
31 Ingiekude tujilani kieliewo, "Loushi, ijie." 32 Ersa kieliewo, "Made ta mejie daku ijiuni wine." 33 Ingiese tujilani nieniedene asazho, "Kunla ogizhi ijieghazhoba?" 34 Ersa kieliewo, "Mii ijiunishi mii peizhi ireghasan hhei isini gieku wo. Hhei wilielai chengun olughane. 35 Ta kieliese pse jieran sarashi boudei ghuraku shihou olune giezho. Bi tande kielieye, ta qiorunne qila hhe ghazhade nie uzhe, ede ghuraku oluwo. 36 Ghurasan kun gunzi bareizhi chanqiku aminde ugu cunjizho. Ingiese tareisan kun ghurasan kunghala hhantu bayasune. 37 Kienni kieliedanma, 'Nie kun tareine, da nie kun ghurane.' Ene kielien oluzho. 38 Bi tai peizhi ghuraghale echise ta ese khishulasan ghazhade echighawo. Ta kunla khishulasei xianshou giezho."
39 Hhe bierei ganzhen beizhi, "Bi giesan shiqinlai hhe kun man kielie khizheghawo!" giezhi kieliese hhe chenshidedu olon Samaliya kunla Ersai xianxin giewo. 40 Samaliya kunla Ersai ochirale irewo. Hhei xiahua giezhi hhelai hhende sou giese, Ersa ghuarudu souwo. 41 Ersai kielienyi chenliedene xianxin giesan kun pse olodowo. 42 Hhela biereide kieliewo, "Bijien ede xianxin giese chi kieliesan pusho. Bijien goyane hhei kielienyini chenliedene hheshi zhenzhenji duyani jiuichen enbekui mejiewo."
Noyenni Kewonni Goudaghazho
43 Ghuarudu daosenu Ersa hhe oronse likai gie Jialilide echiwo. 44 Ersa goyane kieliezhi daozho, "Xienzhini goya aghindene ulie zunjine."
45 Ersa Jialilide kuse hhe oronyi kunla jienliezho. Hhela Yelusalende jieqi daoghale echisande Ersa giesan shiqinlai man uzhewo. 46 Ersa pse Jialilini Jianade khareizhi irewo. Yen melieshida usui jiu gholughasan hhe oronde wo. Hhende nie fugie noyen wine, kewonni Jiabainunde giemerezho. 47 Ersa Yudayase Jialilide iresanyi hhe sonosudene ochirale ire, "Mii kewon duya ijiene giezho. Goudaghale yo!" giezhi xiahua giewo. 48 Ersa kieliewo, "Ta ghudureqi, fugie shiqinlai ulie chanlatula xianxin ulie giene."
49 Noyen kieliewo, "Gujiu, kewonmi ese duya ijietula nie bouzhi yo."
50 Ersa kieliewo, "Chi kharei, kewonchii goudawo." Hhe kun Ersai kielienyi xianxin giedene khareiwo. 51 Giedene boukudeni mo jiere hojilani hhei jienliele ire, "Kewonchii goudawo." giezhi kieliewo. 52 Ingiese hhe asawo, "Kewon yan shihoude goudawo?" Hojila kieliewo, "Uchughudu xiawu 1 jiende tuishao giezhi qiiwo." 53 Ingiese adani Ersa kewonchii goudawo giesan hhe shihoui mejiewo. Ingiese hhe nie giechilie man Ersai xianxin giewo. 54 Eneshi Ersa Yudayase Jialilide khareidene giesan ji 2 gie ghudureqi wo.

- Yaheiya Chonjisan Gouxioxi
- <
- 4
- >

© 2020-2024 RSP