- Lujia Chonjisan Gouxioxi
- <
- 22
- >

22
Ersai Alane Giezhi Shanlian Giezho
(Mat 26:1-5, 14-16; Mak 14:1-2, 10-11; Yah 11:45-53)
1 Jiulidaosan Jie giezhi urusan Tanmien Jie kuzhewo. 2 Fugie buwa, jinwun hanjiala bexinlase ayise yan banfaghala Ersai alase gou wo giezhi sumulazho.
3 Ingiekude Jialie kun Yudani sudoro Ibilisi orowo. Hheshi 12 gie tuji dundadu nie wo. 4 Yuda fugie buwa, mechi sagheisan kunlare Ersai matugie ghudandukui shanlian giele echiwo. 5 Hhela bayasuzhi Yudade baer ogikui dain giewo. 6 Yuda tunyi oludene bexinla wikude Ersai ghudanduku jihui ereizho.
Jiulidaosan Jie Zhunbei Giezho
(Mat 26:17-25; Mak 14:12-21; Yah 13:21-30)
7 Tanmien Jie kuzhezhi Jiulidaosan Jieni ghoni zharuku udude 8 Ersa Beduru Yaheiya ghualani peizhi kieliewo, "Ta matande Jiulidaosan Jieni ijiuni zhunbei giele echi. Matan ijienduye." 9 Hhela asawo, "Bijien khala zhunbei giene?" 10 Ersa kieliewo, "Ta chenshide orokude nie tunzi usu qilasan kunyi penjine. Ta hhei daghazhi hhe orosan gie doura orodene 11 giei zhanguijide kielie, 'Loushi chade asazho, "Bi tujilarene Jiulidaosan Jieni daoghaku gie khala wo?"' 12 Hhe tande lou jiere man qiendaghasan nie fugie gieni uzheghane. Ta hhende zhunbei gie." 13 Hhela echidene chanlasan Ersa kieliesanghala niekielien wo. Ingie hhela hhende Jiulidaosan Jieni zhunbei giewo.
14 Shihou kuzhese Ersa shitularene hhantu xi souwo. 15 Ersa hhelade kieliewo, "Bi shouku gieku melie tanre hhantu Jiulidaosan Jieni ijieku hende duran wine. 16 Bi tande kielieye. Jiulidaosan Jie Hudai gojiade chengun olutula bi pse hhei ulie ijiene." 17 Ersa beizii agi daore Hudade mafan kieliedene hhelade kieliewo, "Ta enei man ghughazhi ochindu. 18 Bi tande kielieye, enedu khuinase bi pse putoujiuni ulie ochizhi Hudai gojia ireku shihou kune." 19 Ingie ginanyi barei mafan kieliedene ghulu hhelade ogi kieliewo, "Eneshi tande oluzhi ogisan mii beye wo. Ta mii jilazhi enei gie." 20 Ijie baludene qingiezhi beizii barei kieliewo, "Ene beizishi mii chusunghala shini yenjisan kielien wo. Tande oluzhi usurusan wo. 21 Ingieliuzhe, uzhe, mini ghudandune giesan kun mii shida souzhi mare hhantu ijiezho. 22 Huda jiejin giesan mutun Kunnikewon duya ijienema, hhei ghudandusan kunde gou widawo!" 23 Hhela nieniedene asazho, "Imutu shiqini kien giene?"
24 Hhelai dunda kien zui fugie wo giezhiye nienieji zhenjinduzho. 25 Ersa hhelade kieliewo, "Niman kunlai dunda honshan noyenla qienli bareizhi kunlai gonjiliuzhe hhelai gouni ogisan kun giezhi uruzho. 26 Ta niekielien pusho, tai dunda zui fugieni zui meilashi, lindao danlane giesan kun ushilachen kun mutun gie. 27 Kien fugie wo? Xi sousan kun fugie onu ushilachen kun fugie wo? Xi sousan kun fugie woba. Ingieliuzhe bishi tai dunda ushilachen kun wo. 28 Kunla mini fandui giezhi alane giese ta izhi mare hhantu wo. 29 Huda made gonjiku qienlini ogiku mutun bi ye tande qienlini ogiye. 30 Ta marezhe hhantu mini gojiade ijiezhi ochine. Ta baozo jiere souzhi Isilieni 12 gie paini gonjine."
Beduru Ulie Tanikuni Melie Kieliezho
(Mat 26:31-35; Mak 14:27-31; Yah 13:36-38)
31 "Ximun, Ximun! Ibilisi tai boudei shierlaku mutun shierlane giezhi Hudade xiahua giewo. 32 Ingiese bi chade oluzhi chii xianxin gieku bu fura giezhi onxian giewo. Chi geizhen giedene gaijiulane khiduzhegha." 33 Beduru kieliewo, "Ezhan, bi chimare hhantu bafanzide orozhi fuguseye zhunbei gie goudazho!" 34 Ersa kieliewo, "Beduru, bi chade kielieye, enedu tigha kheilatula chi mii 3 hui ulie renjine."
Baer Qibao Khudogho Barei
35 Ingie pse kieliewo, "Bi tai echighakude baer, qibao, maheiye uwo. Tande yama chaizhoye?"
Hhela kieliewo, "Uye."
36 Ersa kieliewo, "Ede baer, qibao bichenla barei, khudogho wise jienne huizhi agi. 37 Bi tande kielieye hhei zuirende sanawo giezhi jinwun jiere mii zhiizhi kieliesanla kenjin gholune. Enbene, mii zhiizhi kieliesan ene zhen gholuzho." 38 Hhela kieliewo, "Ezhan, enende ghua khudogho wo."
Ersa kieliewo, "Kuruwo."
Ganlanshande Onxian Gieku
(Mat 26:36-46; Mak 14:32-42)
39 Ersa eqighanku mutun Ganlanshande echise tujilaniye daghazho. 40 Hhe oronde kurudene hhelade kieliewo, "Ta onxian gie, pse miine." 41 Ingiedene nie tashi bendasan qimutu gholo echidene xiutuliezhi onxian giezho, 42 "Ada, chi duran bise ene shouku giekui made bu iregha! Ingieliuzhe mii duranghala bu gie, chii duranghala gie." 43 Ingiekude nie qienxien asiman jierese iredene hhende nenli ogiwo. 44 Ersai zhughe otuzhi pse hende onxian giezho. Koniesun chusun mutun zemin jiere luizho. 45 Onxian gie balu bosizhedene tujilai hhende echiwo. Hhela hende munan giedene hhunturazho. 46 Ersa hhelade kieliewo, "Ta yangiezhi hhunturazho? Bosizhedene onxian gie, pse miine."
Ersani Bareizho
(Mat 26:47-56; Mak 14:43-50; Yah 18:3-11)
47 Zhen kieliekude 12 gie tuji dundadu Yuda giesan nie kun iban kunni uduru irewo. Ersai shida irezhi orene giezho. 48 Ersa hhende kieliewo, "Yuda, chi Kunnikewonni orekughala ghudandunu?" 49 Zhouwini tujila ene shiqinyi uzhedene kieliewo, "Ezhan, bijien khudoghoghala chizhise olunulie?" 50 Hhelai dundase nie kun zui fugie buwai hojii borun chighinyi chizhi agiwo. 51 Ersa kieliewo, "Bu eghi!" Ingie hhe kunni chighinyi moi goudaghawo. 52 Ingie hhei bareile iresan fugie buwa, mechii sagheisan kun, zhanlaolade kieliewo, "Ta khudogho, banbanlai bareidene mii qiandao mutun bareile irewu? 53 Niudunie bi mechide tanre hhantu wo, ulie bareine. Ede tai shihou wo, kharani qienlii bareizho."
Beduru Ersai Ese Renjizho
(Mat 26:57-58, 69-75; Mak 14:53-54, 66-72; Yah 18:12-18, 25-27)
54 Hhela Ersai bareidene zui fugie buwai giede lai echiwo. Beduru gholose daghazho. 55 Kunla ghoronde khan teidene izhonde hhantu souse Beduruye hhantu wo. 56 Nie hoji oqin khanni gonse Beduruni xianxide uzhe tanidene kieliewo, "Ene kunye Ersare hhantuku wo." 57 Beduru ese renjizhi kieliewo, "Funi, bi hheni tani dane." 58 Goujicha beidene nie kun Bedurui chanla kieliewo, "Chishiye hhelare hhantuku kun wo." Beduru kieliewo, "Gujiu, bi pusho." 59 Chabudu nie xioshi daodene pse nie kun kieliewo, "Ene kenjinshi hhelare hhantuku kun enbene. Hhe yeshi Jialili kun wo." 60 Beduru kieliewo, "Gujiu, chi yan kieliekui bi ulie mejiene!" Zhen kieliekude tigha kheilawo. 61 Ingie Ezhan ochira Beduruni uzhewo. Beduru Ezhan kieliesan enedu tigha kheilatula chi mii 3 hui ulie renjine giesei sumula ire 62 khizhi echidene nango giezhi hende wilawo.
Ersani Xilun Giezho
(Mat 26:67-68; Mak 14:65)
63 Ersai uzhesan kunla xilun giezhi eghizho. 64 Nudunyini huighadene asazho, "Chii kien eghisei kielie?" 65 Hhela pse olon zannan kielienghala hhei sugiezhi shizheghazho.
Ersani Zui Fugie Fayende Echighazho
(Mat 26:59-66; Mak 14:55-64; Yah 18:19-24)
66 Ogheise bexinlani zhanlao, fugie buwa, jinwun hanjiala man hhantulazho. Hhela Ersai laidene zui fugie fayende echi 67 kieliewo, "Chishi Mexiha enbese bijiende kielie." Ersa kieliewo, "Bi tande kieliese taye xianxin ulie giene. 68 Bi tande asase taye ulie kieliene. 69 Enedu khuinashi Kunnikewon Nenlitu Hudai borun miende soune." 70 Ingiese hhela man kieliewo, "Qinse chishi Hudai kewon enbenu?" Ersa hhelade kieliewo, "Bi enbene giezhi ta kieliezho." 71 Ingie hhela kieliewo, "Pse yan ganzhen kerene? Hhe goyane kieliesei matan qinsi chenliewo!"

- Lujia Chonjisan Gouxioxi
- <
- 22
- >

© 2020-2024 RSP