- Mejieghasan Shu
- <
- 19
- >

19
1 Enense khuinashi bi sonosuse hoxian olon kunla asiman jiere fugie shenqighala kieliezho,
"Haliluya*19:1 Hudade doula !
Jiuiku, kuaiku, nenlishi mai Hudanughun wo.
2 Hhei panjiku zhenni wo, gundan wo!
Lon kijiezhi duyani qida olughasan fugie biozini panjiwo.
Hojilaini chusunni usurughasan biozini panjizhi
hhelade bouchou giewo!"
3 Pse kieliezho,
"Haliluya!
Biozini tuliesan funi
chanqi izhi mouizho."
4 24 gie zhanlao, jieran amitu ojienla baozo sousan Hudade papaladene beiizhi kieliezho,
"Amine! Haliluya!"
Ghoni Ghughanni Ghurun
5 Pse shenqi baozose khizhezhi kieliezho,
"Hudai hojila,
jien hhei zunjisan fugiei, gajii,
man mai Hudade doula!"
6 Bi pse sonosuse hoxian olon kunlai shenqi, olon usuni shenqi, fugie olien tunguliesan shenqi kieliezho,
"Haliluya!
Ezhan mai Huda
Hhe Fugie Nenlitu manlai gonjizho.
7 Matan hende bayasuzhi kuaikui hhende ogiye.
Ghoni ghughan ghurun ijieku shihou kuzhewo,
Shini biereini zhunbei gie goudawo.
8 Gieghan, ganjintu gou jienni hhende ogizhi musighawo.
Ene gou jienshi shentula giesan gou wilie wo."
9 Qienxien made kieliezho, "Chi ingiezhi huai, 'Ghoni ghughanyi ghurunde xinlazhi iresan kunlade fuqi wine.'" Pse made kieliezho, "Eneshi Hudai shuhuajia kielien wo." 10 Ingie bi hhei kon konde papaladene hhei beiine giese hhe kieliezho, "Ulie olune! Biye chighala, pse chii hhezighan Ersade ganzhen beisan gaijiulare hhantu hoji danlasan wo. Chi Hudai beii. Hudai kielienyi jianjiku dunda zui zhunyonishi Ersade ganzhen beiku wo."
Chighan Morei Unuchen
11 Bi pse chanlase asiman keizhi nie chighan morei wo! Jiereni unusei Kekao, Zhenni giezhi uruzho. Hhe panjizhi eghinduse gundanghala giezho. 12 Nudunni khan giedai xianli, qiorun jierene honshan zhoku ga maghala olon zhozho. Jiereni hhense chugo kiema ulie mejieku niere huaizho. 13 Hhe chusun xireighasan jienni musizho, niereini Hudai Kielien giene. 14 Asiman jieredu buduila chighan, ganjintu gou jien musidene chighan morei unuzhi hhei daghazho. 15 Amanseni xidu khudogho khizhezhi gojialani eghizhi beiighane. Qiemu zhugunghala hhelai gonjine, putou chizide jiu daruku mutun Fugie Nenlitu Hudai hokukui ireghane. 16 Hhei fudu jien jiere, datui jiere honshan dundadu Honshan, ezhan dundadu Ezhan giezhi niere huaizho.
17 Bi pse chanlase nie qienxien naran nudun dunda beizhi asiman jiere musisan soyuji bunzhulade fugie shenqighala waradazhi kieliezho, "Ta hhantuladene Hudai fugie xini soule ire. 18 Honshan, jianjin, lilian fugietu, morei, morei unusan, pse soyuji ziyutu, hoji danlasan, fugie, meilani kunlai mighai ijie." 19 Bi pse chanlase yewo, zemin jieredu honshanla, pse hhelai buduila hhantuladene chighan morei unusan, da hhei buduilare eghindune giezho. 20 Yewoni bareiwo. Pse yewore hhantuku jia xienzhiiye bareiwo. Jia xienzhi eqighandei yewoni melie ghudureqi giedene hhezighan yewoni zhanzii taizhi yewoni nigiedai beiisan kunlai miizho. Hhe ghualai amitu siderasan liuhonni khantu haide bendawo. 21 Psedulai morei unusei amanse khizhesan khudogho alawo. Soyuji bunzhula hhelai mighai ijie chuduwo.

- Mejieghasan Shu
- <
- 19
- >

*19:1 19:1 Hudade doula

© 2020-2024 RSP