- Loma Kunlade Huaisan Xin
- <
- 15
- >

15
Kunlai Bayasugha
1 Matan khidun kunla indan goyane bu bayasughazhi khidun witu kunlai zholiennii danjikuni wo. 2 Matan alinie kunliuzhe kunlai haochude oluzhi bayasughazhi hhelai hendaghakuni wo. 3 Mexihaye goyane ese bayasughazho. Jinwun jiere jilasan mutun, "Chii sugiesan kunlai sugieku man mii jiere irewo." 4 Eqighandei huaisan jinwunshi man matande oluzhi sughazhi huaisan wo. Hhe matai rennai gieghazhi sughazhi kieliedene matande xiwon ogizho. 5 Bi onxian giese rennai gieghazhi sughazhi kieliesan Huda tai sumuladanyi Mexiha Ersai daghazhi nie gholughadene 6 dajiala man hhantu mai Ezhan Ersa Mexihani Ada Hudai kuai!
Soyuji Minzula Hudade Doulane
7 Ingiese Mexiha tai jienlieku mutun taye nieniene jienliezhi Hudai kuai. 8 Bi kieliese Mexiha Hudai zhendaode oluzhi Yutai kunlade hoji danlazhi xienrenlade dain giesei chenjighawo, 9 pse niman kunlai Huda hhelade ubali xiisande kuaighazho. Jinwun jiere jilasan mutun,
"Ingiese bi niman kunlai dunda chii chenren giene.
Bi donghala chii nierei doulane."
10 Pse kieliezho,
"Niman kunla, ta Ezhanyi bexinlare hhantu bayasundu."
11 Pse,
"Soyuji niman kunla, ta Ezhande doulandu.
Soyuji minzula, hhende doulandu!"
12 Pse Isaiya kieliezho,
"Jianlai Yexini houdei irene.
Hhe khizhedene niman kunlai gonjine.
Niman kunla hhei xiwon giene."
13 Xiwon ogisan Huda ta xianxin giekude yanyanji bayasukui, pinnanni tai zhughede durughazhi Shenlinni nenlighala xiwon olon ogi gie!
Niman Kunlade Chonjiku Baoloni Wilie
14 Mii gaijiula, tande gouni, yanyanji agheli duruzhi ta nieniedene surugha shidakui bi kenjin mejiene. 15 Ingieliuzhe bi niezhan shiqin jiere tai sumula ireghane giezhi danzine fugiedaghazhi tande xin huaikushi Huda made ogisan nenjienghala 16 bi niman kunlade oluzhi Mexiha Ersade wiliechi danlazho. Bi hhelade Hudai gouxioxii chonjise buwa niekielien wo. Shenlinyi tungo giezhi hhelai zhiguishighadene jienlieku mure mutun Hudade ogizho. 17 Ingiese Mexiha Ersai miende bi Hudade oluzhi giesan shiqinde kuaikui wine. 18 Niman kunlai shunjighane giezhi Mexiha mii tungo giezhi giesan wiliese chugo bi psedulai yama ulie kieliene. Hheshi kielienji, giekughala giesan wo. 19 Ghudureqi, fugie shiqinyi nenlighala, pse Hudai Ruhheryi nenlighala giesan wo. Bi Mexihai gouxioxii Yelusalense izhi Ililigude man chonji kurughawo. 20 Ingiezhi bi Mexihani nierei chenliezhi ese daosan oronlade chonjine giezhi hende duralakushi kunlai jigun jiere gie ulie beighane giezho. 21 Jinwun jiere jilasan mutun,
"Hhei xioxii mejie dasanla chanlane.
Chenliezhi ese daosanla dunjirene."
Baolo Lomade Echiku Jihua
22 Ene yenyin jiere bi tai hhende haojihui echine giezhoma, echi dazho. 23 Ede ene oronlade chonjiku oron widazho, pse haojinien bi tai hhende echiku duralazho. 24 Ingiese bi Xibenyade echikude tai ochira, xien nietan laiwon giezhi xianshou giedene ta mii khughose giezhi xiwon giezho. 25 Ingiezhoma, ede bi Yelusalende echizhi shentulade banman giene giezho. 26 Maqidun, Yagaiyani kunla Yelusalenni nanxintu shentulade banman giene giezhi bayasuzhi baer khireighawo. 27 Hhela enei bayasuzhi giekushi shuhuajia shentulade chaizho. Niman kunla hhelase ruhher jieredu haochui ghughazhi echise hhela injikude banman giese indanji wo. 28 Ingiese bi kunla khireighasanni goude jiuizhi ogi ene shiqinyi onchen giedene tai hhense jingo giezhi Xibenyade echine. 29 Bi tai hhende irekude Mexihani olon nenjienni deilazhi irekui bi mejiene.
30 Gaijiula, bi matanyi Ezhan Ersa Mexiha, Shenlinni orekughala tande goude fenfulaye. Ta mare hhantu xiacha giezhi made oluzhi Hudase ingiezhi onxian gie, 31 "Mii Yudaya oronni xianxin ulie giechen kunlai khade bu oroghazhi bi Yelusalende banman giesan shiqinde shentulai bayasuzhi jienliegha gie. 32 Pse mii Hudai isighala tai hhende bayasuzhi iregha tanre hhantu hhamuragha gie." 33 Pinnan ogisan Huda ta dajialare hhantu bi gie. Amine!

- Loma Kunlade Huaisan Xin
- <
- 15
- >

© 2020-2024 RSP