- Lujia Chonjisan Gouxioxi
- <
- 4
- >

4
Ersai Shiizho
(Mat 4:1-11; Mak 1:12-13)
1 Ersa Shenlinghala durudene Yedanhese irewo. Shenlin hhei uduruzhi hontande echidene 2 Ibilisi 40 qien shiizho. Hhe udulade Ersa yama ese ijiezhi udu kuruse oliesuzho. 3 Ibilisi kieliewo, "Chi Hudai Kewon enbese ene tashii fenfulazhi ginan gholugha." 4 Ersa hhende kieliewo, "Jinwun jiere huaizho, 'Kun amitushi zinie ginande ulie kouine.'"
5 Ibilisi hhei uduruzhi khireidene nie shanjien giekude duyani soyuji gojialani man uzheghawo. 6 Hhende kieliewo, "Ene gojialani qienli, zui gounilai man chade ogiye. Eneshi minughun wo. Bi kiende ogiku duranshi kiende ogine. 7 Chi mii beiise enela man chinughun gholune." 8 Ersa hhende kieliewo, "Jinwun jiere huaizho, 'Zinie Ezhan Hudane beiizhi hhei shunji.'"
9 Ingiedene Ibilisi Ersai uduruzhi Yelusalende echi mechii zui undu oronde beigha kieliewo, "Chi Hudai kewon enbese enense jiuli bou. 10 Jinwun jiere,
'Hhe chade oluzhi qienxienladene fenfulazhi chii baohu giene.
11 Khaghalani chii feizhi konnichii
tashi jiere ulie mughughane.'
giezhi huaizho." 12 Ersa hhende kieliewo, "Ezhan Hudane bu shii giezhi jinwun jiere kieliezho."
13 Ibilisi ingiezhi shiidene pse gou jihui iretula Ersase likai giewo.
Jialilise Chonji Qiizho
(Mat 4:12-17; Mak 1:14-15)
14 Ingiedene Ersade Shenlinni nenli duruzhi Jialilide khareizhi irewo. Minshenyini kunla man zhouwide kieliezho. 15 Ersa hhelai huitanlade sughazhi qiise kunla hhe surughasan gou wo giezho.
Nasale Kunla Ersai Fandui Giezho
(Mat 13:53-58; Mak 6:1-6)
16 Ersa goya fugiedasan Nasalede irewo. Hhamuraku udude chanqiku guijinghala huitande orowo. Jinwun onshine giezhi beise 17 kunla Isaiya xienzhini shuni hhende ogiwo. Hhe keighadene ereizhi idon onshiwo,
18-19 "Ezhanni Ruhher mini jiere wine.
Mii sunghuzhi jiahui kunlade gouxioxini chonjighawo.
Hhe mini peizhi kunlade man kielieghawo.
Bareisan kunlai andaghane.
Nudun sugho olusan kunlai goudaghane.
Qifulasan kunlai pse ulie qifulaghane.
Huda jiuiku shihou kuzhewo."
20 Ersa jinwunni horo agi gonjisan kunde ogidene souwo. Huitanni kunla man hhei xianxide uzhezho. 21 Ersa hhelade kieliewo, "Enedu ene jinwun tani dunda chenjiwo".
22 Kunla man kieliezhi ene kun oluzho giezho. Jianjisan kielienyini chenliedene kunla man ghudurezhi eneshi Yusufuni kewon pushonu giezho.
23 Ersa hhelade kieliewo, "Ta kenjin 'Daifu, chi goyane goudagha.' giesan kienni kielienghala made kieliezhi 'Bijien chenliese Jiabainunde chi giesan fugie shiqinyi goya aghindeneye gie.' giezhi kieliene." 24 Ersa pse kieliewo, "Bi tande shuhua kielieye, xienzhini goya aghindene jienliechen kun uwo. 25 Bi tande shuhua kielieye, Iliya xienzhini shihoude 3 nienban ghura ese bouzhi honnien gholukude Isiliede guafu olon woma, 26 Iliyai khalama ese echighadene Xidun oronni Salefani guafude peizhi echighawo. 27 Pse Ilisha xienzhini shihoude Isiliede pifugientu olon woma, zinie Xiliyani Naimanni goudaghawo."
28 Huitanni kunla chenliedene hende hokuzho. 29 Ingie kunla man bosi iredene Ersani laizhi chenmen ghadane khireighawo. Hhe chenshi ula jiere wo. Hhela Ersani laizhi eghei ghizhade echidene tunguzhi boughane giese, 30 Ersa kharei hhelani dundaghun yo dao wo.
Zannan Ruhherni Tou Khighazho
(Mak 1:21-28)
31 Ingiedene Ersa Jialilini nie chenshi Jiabainunde bouzhi echiwo. Hhamuraku udude kunlade sughazhi kieliezho. 32 Chenliesan kunla hhe sughasande ghanirazho, hhe kieliesande qienli wine. 33 Hhe huitande nie kunni sheitan heizho. Fugiede waradazhi kieliewo, 34 "Ei! Nasale kun Ersa, chi bijienyi jiohoro bu gie. Chi bijienyi widaghale irewu? Chishi kien bikui bi mejiene. Chishi Hudase iresan hhe zhiguitu wo." 35 Ersa hhei sugiezhi kieliewo, "Amanne menji. Ene kunni jierese khizhe!" Sheitan hhe kunni kunlai melie benda kijieghadene jieresei khizhewo. Hhe kunyi yama ese shanjiwo. 36 Kunla man ghanirazhi nieniedene kielienduzho, "Ene daoli zhengiejia gou wo. Hhende qienli wine, nenliye wine. Hhe zannan ruhherde minlin xiaise khizhene." 37 Ingie Ersani xioxii hhe oronde man chonji kurughawo.
Olon Kunlani Goudaghazho
(Mat 8:14-17; Mak 1:29-34)
38 Ersa huitanse khizhedene Ximunni giede echise ghadunmekieni fashao giezhi jindaghazho. Kunla hheni goudagha giezhi Ersani xiahua giezho. 39 Ersa hheni shida beizhi gienyini sugiezhi nie kieliese fashao giesan daowo. Hhe deigo bosizhe hhelai ushila qiiwo.
40 Naran pudakude kunla yanyanji giemeresan kunlai man Ersai shida uduru irewo. Ersa nienieji khaghalane maqise hhela man goudawo. 41 Pse sheitanla olon kunlai jierese khizhedene fugiede waradazhi kieliewo, "Chishi Hudai Kewon wo!" Ersa hhelai sugiezhi kielien ese kielieghazho, sheitanla hheshi Mexiha bikui mejiene.
42 Ogheikude Ersa khizhedene hontande echiwo. Kunla Ersani izhi ereizho. Ereizhi oludene hhei ulie echighane giezho. 43 Ersa hhelade kieliewo, "Bi psedu oronlade echizhi Hudai gojiani gouxioxini chonjine. Mii ene shiqinde peizhi ireghawo." 44 Ingiedene Ersa Yudayani huitanlade echizhi daoli chonjizho.

- Lujia Chonjisan Gouxioxi
- <
- 4
- >

© 2020-2024 RSP