- Make Chonjisan Gouxioxi
- <
- 12
- >

12
Doghun Bouisan Kunlai Bilazho
(Mat 21:33-46; Luj 20:9-19)
1 Ersa hhelade bilazhi kielie qiiwo, "Nie kun nie yenzi putou zeiladene izhonyini qienjiwo. Jiu daruku chizi waizhi yenzi uzheku teizi giedene kunlade bouizhi ogi, gholode echiwo. 2 Shihou kuzhese nie hojine peizhi bouisan kunlase nexianne ghuraghale echiwo. 3 Bouisan kunla hhei bareidene idun eghi khosun khareighawo. 4 Pse nie hoji peizhi echighase hhela qiorunyini eghi ghalughazhi shizheghazho. 5 Pse nie hoji peizhi echighase hhela hhei alawo. Khuinashida olon hojilai peizhi echighase niezhanlai eghizho, niezhanlai alazho. 6 Yenzii ezhande oresan niekozi kewon wo. Zuihoude hhei peizhi echighazhi kieliezho, 'Hhela kewonyimi zunjineba.' 7 Ingie bouisan kunla nieniedene kieliewo, 'Eneshi jiachanni jienliechen wo. Matan enei alayema, jiachanni manughun gholune!' 8 Ingie hhei bareidene alazhi putou yenzise benda khighawo. 9 Ingiese putou yenzii ezhan matugiene? Hhe iredene bouisan kunlai alazhi putou yenzii psedu kunlade ogine. 10 Ta ene idon jinwunni onshizhi ese daowu?
'Gie giesan kunla bendasan tashi
giei zhunyo tashi gholuwo.
11 Eneshi Ezhan giesan wo.
Matan uzhese xihan giezho.'"
12 Ersa hhelai zhiizhi bilazhi kieliesei hhela uzhe khizhedene bareine giezhoma, olon kunlase ayidene Ersase likai gie yolawo.
Shui Jiuiku Unqi
(Mat 22:15-22; Luj 20:19-26)
13 Hhela giedun Falisai kun, Hherodepai kunni peizhi Ersai hhende echighadene hhei kielienghala heine giezho. 14 Hhela iredene hhende kieliewo, "Loushi, chi shuhua kieliekui bijien mejiene. Chi yan kunyiliuzhe niekielien uzhezhi kunni mienzii ulie uzhene. Hudai daolini shixinde sughazho. Matan Kaisa Honshande shui jiuise oluzhou ese oluzho? 15 Matan jiuiku onu, ulie jiuiku wo?" Ersa hhelai jiazhon giesei mejiedene hhelade kieliewo, "Ta mii shiizhi yan giene? Made miengui agizhedene nie uzhegha." 16 Hhela agizhese Ersa kieliewo, "Ene qiorun, haoshi kiennughun wo?" Hhela kieliewo, "Kaisanughun wo." 17 Ersa kieliewo, "Kaisanughunshi Kaisade ogi, Hudanughunshi Hudade ogi." Ingiese hhela Ersade hende ghanirazho.
Aminne Oluku
(Mat 22:23-33; Luj 20:27-40)
18 Fuho gieku shiqin uwo giesan Sadugai kunla ire Ersade asazho, 19 "Loushi, Musa guijin jiere huaizho, nie kun bierei agidene kewosi wi duya ijiese jiuni zhoui gaidene houdei liuikuni wo giezho. 20 Gaijiu dololie, laoda bierei agidene kewosi wi duya ijiewo. 21 Laoer hhei zhouidene kewosi wi duya ijiewo. Laosanye ingiezho. 22 Hhe dololiede kewosi nieda uye feiliezho. Zuihou biereiye duya ijiewo. 23 Ingiese fuho giekude hheshi kienyi bierei wo? Gaijiu dololie man hhei agiwo." 24 Ersa hhelade kieliewo, "Tanughun codazho. Ta jinwunni mejie dazho, Hudai nenliniye mejie dazho. Eneshi tai codasan yenyin wo. 25 Kun aminne olukude ulie agine, ulie dafalane, asiman jieredu qienxien niekielien wo. 26 Duya ijiesan kun aminne olukui kieliese ta eghesun khan siderasan jinwunni Musai shu jiere onshizhi ese daowu? Huda Musade, 'Bishi Iburaheimuni Huda wo, Isagheini Huda wo, Yagebuni Huda wo.' giezhi kieliezho. 27 Hudashi duya ijiesan kunyi Huda pusho, amitu kunyi Huda wo. Tanughun fugiede codazho."
Zui Zhunyo Minlin
(Mat 22:34-40; Luj 10:25-28)
28 Nie jinwun hanjia ire hhela jianjindusei sonosuwo. Ersa kieliesan gou bikui mejiedene Ersade asazho, "Minlin dunda alinie zui zhunyo wo?" 29 Ersa kieliewo, "Ji 1 gieshi ene wo, Isilieya, chenliendu! Ezhan mai Hudashi zi niekozi wo. 30 Chi qienbuji zhughe, qienbuji jinshen, qienbuji sumulaku, qienbuji lilianghalane Ezhan Hudadene ore giezho. 31 Jie 2 gieshi ene wo, goyadene mutun giebeidene ore giezho. Ene ghua minlinse fugieni uwo." 32 Jinwun hanjia Ersade kieliewo, "Loushi, chi kieliesan oluzho. Hudashi nie wo. Hhense chugo pse Huda uwo. 33 Qienbuji zhughe, qienbuji sumulaku, qienbuji lilianghalane Ezhan Hudadene oreku, pse goyadene mutun giebeidene oreku yanyanji sideraghaku sidagha, ogiku murelase zhunyo wo." 34 Ersa uzhese hhe huida giesande agheli wine. Ingie hhende kieliewo, "Chi Hudai gojiase gholo uwo." Enense khuinashi kunla hhende yama asa dazho.
Mexiha Dawude Ghualai Gonxi
(Mat 22:41-46; Luj 20:41-44)
35 Ersa mechide sughakude kieliezho, "Jinwun hanjiala matugie Mexihashi Dawudeni houdei wo giezhi kieliezho? 36 Dawude goya Shenlinni tungo giezhi kieliewo,
'Ezhan mii Ezhande kieliewo,
"Bi duitoulaichii kon dourachii teitula
chi mini borun miende sou."'
37 Dawude goyane Mexihai Ezhan giezhi uruse Mexiha matugie Dawudeni houdei wo?" Ingiese tebieji olon kunla hhenughunyi chenliekude xiqi wo.
Jinwun Hanjiai Kheilazho
(Mat 23:1-36; Luj 20:45-47)
38 Ersa kunlade sughakude kieliewo, "Ta jinwun hanjialai fangula. Hhela fudu jien musidene geidoude toreizhi kunla hhelade kielien asakude xiqi wo. 39 Huitanni undu wizi, xini shanxide soukude xiqi wo. 40 Hhela guafui gieni chigheine. Jiazhon giezhi oloncha onxian giene. Enezighan kunlai pse gundude faine."
Guafu Baer Teiku
(Luj 21:1-4)
41 Ersa mechii baer teiku xianzii duimiende soudene kunla matui baer teisanyi uzhezho. Olon bayan kunla xianzide baer olon teizho. 42 Nie nanxin guafu iredene ghua fenfenzi baer teizho. 43 Ersa tujilane uruzhi ire kieliewo, "Bi tande shuhua kielieye, ene nanxin guafu xianzide teisan soyuji kunlase olon wo. 44 Kunla olonsene teiwo, guafude yama uwoma, udu daoku baerlane man teiwo."

- Make Chonjisan Gouxioxi
- <
- 12
- >

© 2020-2024 RSP