- Lujia Chonjisan Gouxioxi
- <
- 9
- >

9
12 Gie Shitune Peizhi Echighazho
(Mat 10:5-15; Mak 6:7-13)
1 Ersa 12 gie tujini uruzhi hhantulaghadene hhelade soyuji sheitan hanshilieku, gien goudaghaku nenli, qienli ogiwo. 2 Hhelai peizhi echighadene Hudai gojiai chonjizhi gientulai goudagha giezho. 3 Hhelade kieliewo, "Mo yose zhugun, kuabao, ijiuni, baerlai bu barei. Pse jien ghua bu barei. 4 Ta alinie giede orose hhe oronse likai gietula hhe giede sou. 5 Alinie chenshide tai ulie jienliese hhense likai giekude kon jieredu turane kui boughazhi fandui giezhi zhenmin gie."
6 Ingie tujila go chenshi, aghinlade echizhi Hudai kielienyi chonjizhi gien goudaghazho.
Hherode Honshan Munan Giesan
(Mat 14:1-12; Mak 6:14-29)
7 Ingiekude Hherode honshan fashen giesan shiqinlai man sonosudene matui imutunyi shiqin wo giezho. Kunla kieliese fugusan Yaheiya aminne oluwo giezho. 8 Niezhan kunla kieliese Iliya chuxien giewo giezho. Pseshiku kunla kieliese nie melieshiku xienzhi aminne oluwo giezho. 9 Hherode"Yaheiyani qiorunyi bi pienjiwo. Bi sonosusan ene kun daojishi kien wine" giezhi kieliewo. Ingie banfa xianjizhi nie uzhele echine giezho.
Ersa 5000 Kun Chudughazho
(Mat 14:13-21; Mak 6:30-44; Yah 6:1-13)
10 Shitula kharei iredene giesan shiqinlai man Ersade kieliewo. Ersa hhelai konkonji uduru Bosaida chenshide echiwo. 11 Kunla mejiedene hhei daghazho. Ersa hhelai jienliedene Hudai gojiai jianjizhi gientulai goudaghazho.
12 Naran pudakude 12 gie shitu Ersai melie ire kieliewo, "Kunlai sandaghazhi hhela aghinlade ijiezhi kijieku oronne ereile echigieba, eneshi hontan wo." 13 Ersa kieliewo, "Ta hhelade ogizhi ijiegha." Hhela kieliewo, "Matande zinie tawun ginanji ghua zhaghasun wo. Imeghei kunlade pse agile echinu?" 14 Hhende chabudu 5000 ere kun wo. Ersa kieliewo, "Ta hhelai chabudu 50 gie 50 gieji nie tozi nie tozi sougha." 15 Tujila Ersa kieliesan mutun kunlai man soughawo. 16 Ersa tawun ginan, ghua zhaghasunyi barei asimanyi uzhe, Hudade mafan kieliedene ghulu keigha, tujilade ogise tujila kunlai melie teiwo. 17 Dajiala man ijie chududene feiliesan zhazhai hhantulaghase 12 gie lanzi zhonlowo.
Ersashi Mexiha Enbene
(Mat 16:13-19; Mak 8:27-29)
18 Niudude Ersa niezheghanne onxian giekude tujilaniye hhantu wo. Ersa hhelade asawo, "Kunla kieliese bishi kien wo giezho?" 19 Hhela kieliewo, "Kunla kieliese xili gieghasan Yaheiya wo giezho. Niezhan kunla kieliese Iliya wo giezho. Pse niezhan kunla kieliese eqighanku nie xienzhi aminne oluwo giezho." 20 Ersa hhelade kieliewo, "Ta kieliese bishi kien wo?" Beduru kieliewo, "Chishi Mexiha wo." 21 Ersa ene shiqinyi kiemade bu kielie giezhi hhelade hende fenfulawo, 22 "Kunnikewon matugieseda hende shouku giezhi zhanlao, fugie buwa, jinwun hanjiala mii fandui giezhi alane. Ghurudude aminne olune."
23 Ersa kunlade kieliewo, "Kien mii daghane giese goyane sheidene niudunie shizijiane beiliezhi mii daghakuni wo. 24 Kien aminne jiuine giese aminne widaghane. Made oluzhi aminne widaghase hhe kun aminne jiuine. 25 Kun duyani man zhenjidene goyane peizhi widaghase yande gou wo? 26 Kien mase pse kieliensemi jiuren giese Kunnikewon goyane famade, pse Ada, zhiguitu qienxienlai famade irekude hhenseye jiuren giene. 27 Bi tande shuhua kielieye, enende beisan kun dunda niezhanla Hudai gojiani ulie chanlatula ulie fugune."
Ula Jiere Ersani Yanzi Bienjizho
(Mat 17:1-8; Mak 9:2-8)
28 Ene kielienyi kieliezhi chabudu neimudu oludene Ersa Beduru, Yaheiya, Yagebui udurudene ulade onxian giele khireiwo. 29 Onxian giekude ungieni bienjidene jiensei chighan gon faizho. 30 Menzhali Musa, Iliya ghuala Ersare kielien kieliezho. 31 Hhela fama dunda khizhedene Ersa Yelusalende fuguzhi Hudai jihua chenjikui shanlian giezho. 32 Beduru, Bedurui nokielani hende nokuru hhunturazho. Hhela xiereisenu Ersai gonqii chanlawo. Hherezhe ghua kun hhantu beizho. 33 Hhela likai giekude Beduru Ersade kieliewo, "Ezhan, matan enende gou wo. Enende ghuran zhanfan daiye. Niei chade, niei Musade, niei Iliyade." Hhe yan kieliesanne ulie mejiene. 34 Hhe kieliekude niegieda olien khase hhela ayizho. 35 Ingiekude olien dundase nie shenqi ire kieliewo, "Eneshi bi sunghusan mii kewon wo. Ta hhei kielienyi chenlie!" 36 Shenqi daose Ersa niezheghan feiliezho. Hhe uduse khuinashi tujila chanlasan shiqinyi kiemade ese kieliewo.
Sheitan Heisan Kewonni Goudaghazho
(Mat 17:14-18; Mak 9:14-27)
37 Khuichudu ulase bouzhekude olon kunla Ersai ochirale irewo. 38 Kunlai dundase nie kun waradazhi kieliewo, "Loushi, chini nie xiahua gieye. Kewonyimi nie uzhezhi ogi. Made zi niekozi kewosi wo. 39 Sheitan hhei barei agise menzhali onghonoghane. Nie tigharaghase amansei momozi khizhene. Shan dailaghazhi deigo likai ulie giene. 40 Bi tujilaichii xiahua giezhi nie tou khigha giese hhela khigha dawo."
41 Ersa kieliewo, "Ai, ta ene xianxin gieku witu, xiemecha yochen kunla. Bi tanse rennai giezhi giedoghoncha beine? Chi kewonne uduru enende ire." 42 Hhe irekude sheitan qila benda hende tigharaghawo. Ersa zannan ruhheryi nie sugie kewonni goudagha adadei jiuizhi ogiwo. 43 Hudai fugie nenlii uzhedene kunla man ghanira beizho.
Ersa Duya Ijiekune ji 2 Hui Kieliezho
(Mat 17:22-23; Mak 9:30-32)
Ersa giesan shiqinyi kunla uzhedene ghanirakude Ersa tujiladene kieliewo, 44 "Ta ene kielienyi goude chenliezhi jila, Kunnikewonyi kunlai khade jiuine." 45 Hhela ene kielienyi dunjire dazho. Isiini hhelade niuighazhi ese mejieghazho. Hhela ayizhi asaye dazho.
Hudani Gojiade Zui Fugieni
(Mat 18:1-5; Mak 9:33-37)
46 Hhelai dunda kien zui fugie wo giezhi nienieji zhenjindu qiiwo. 47 Ersa hhelai zhughede yan sumulasanyi mejiedene nie kewosii uduru ire kanzidene beigha 48 hhelade kieliewo, "Kien mii niereghala ene kewosii jienliese mii jienliezho. Mii jienliese mii peisan Hudai jienliezho. Tai dunda kien zui meilashi hhe zui fugie wo."
Ersani Niereghala Sheitan Touchen Kun
(Mak 9:38-40)
49 Yaheiya kieliewo, "Ezhan, bijien nie kunyi uzhese chii niereghala sheitan touzho. Bijien danlazhi ese toughawo. Hhe bijienre hhantu chii ese daghazho." 50 Ersa kieliewo, "Bu danla. Tai fandui ulie giese tande oluzhi giezho."
Samaliya Kunla Ersani Fandui Giezho
51 Ersa asiman jiere khireiku ghujinlase jiejin giezhi Yelusalende ijinyo echine giezho. 52 Ingie giedun kunyi dafaladene Samaliya aghinde Ersa irekuni zhunbei gieghale echiwoma, 53 Yelusalende echikui mejiedene hhela Ersai ese jienliewo. 54 Ersai tuji Yagebu, Yaheiya ene shiqinyi uzhedene kieliewo, "Ezhan, chi bijienyi fenfulaghazhi asiman jierese khan bouzheghadene enelai sidera widaghase olunulie?" 55 Ersa ochira hhelai sugiewo. 56 Ingiedene hhela pse nie aghinde echiwo.
Ersani Daghaku Daijia
(Mat 8:19-22)
57 Hhela mo yokude nie kun Ersade kieliewo, "Chi khala echise bi chii daghane." 58 Ersa kieliewo, "Funieghede dun wine, asiman jieredu bunzhude ho wine, Kunnikewonde nie zhentou teiku oronda uwo."
59 Ersa pse nie kunde "Chi mii dagha." giezhi kieliese hhe kun "Ezhan, bi xien adane bulale echiye." giezhi kieliewo. 60 Ersa kieliewo, "Fugusan kun fugusan kunlane bulale echi gie, chi Hudai gojiai chonjile echi."
61 Da nie kun kieliewo, "Ezhan, bi chini daghanema, xien echidene giededu kunladene nie kieliedei ireye." 62 Ersa kieliewo, "Anzhasunyi bareidene khuinane uzhesan kun Hudai gojiai pei dane."

- Lujia Chonjisan Gouxioxi
- <
- 9
- >

© 2020-2024 RSP